Kerajaan pro-Barat Bulgaria tumbang selepas hanya enam bulan

Kerajaan Bulgaria tumbang susulan undi tidak percaya di Parlimen, meletakkan negara Kesatuan Eropah (EU) yang pro-Barat ke dalam kegawatan politik di tengah-tengah perang Russia-Ukraine dan inflasi yang melonjak.

Ahli Parlimen pembangkang menggulingkan kerajaan Perdana Menteri, Kiril Petkov – yang mengambil alih kuasa enam bulan lalu – dengan 123-116 undi selepas pakatan pemerintah kehilangan majoritinya berhubung pertikaian mengenai perbelanjaan bajet dan sama ada Bulgaria perlu membuka kunci penyertaan Macedonia Utara ke dalam EU.

Petkov, seorang graduan Harvard berusia 42 tahun yang telah berikrar untuk memerangi rasuah, telah mengambil pendirian pro-Eropah dan pro-Pertubuhan Perjanjian Atlantik Utara (NATO) yang kuat sejak Russia menyerang Ukraine – pendirian yang luar biasa bagi sebuah negara yang secara tradisinya mesra terhadap Moscow.

Penganalisis meramalkan bahawa kerajaan baharu akan membawa dasar yang lebih neutral terhadap Russia.

“Undi ini hanya satu langkah kecil dalam cara yang sangat panjang. Apa yang mereka gagal faham ialah ini bukan cara untuk memenangi rakyat Bulgaria,” kata Petkov selepas undian.

Negara itu kini berdepan kemungkinan Pilihan Raya Umum keempat sejak April 2021, meletakkan risiko berjuta-juta euro daripada dana pemulihan EU dan rancangannya untuk menerima pakai euro pada 2024.

Keadaan itu juga mungkin menghalang usaha Bulgaria untuk mendapatkan aliran masuk gas asli yang stabil selepas Moscow memotong penghantaran bekalan ke negara itu, yang hampir bergantung sepenuhnya kepada gas Russia, kerana keengganan Sofia untuk membayar dalam rubel.

Petkov telah menolak sebarang rundingan gabungan dengan parti pembangkang dalam dewan, tetapi akan meminta ahli Parlimen supaya ‘belot’ dan memberi sokongan mencukupi kerajaan kerajaan baharu dan mengelak pilihan raya.

Presiden Rumen Radev dikehendaki memanggil pilihan raya awal dalam tempoh dua bulan dan melantik pentadbiran sementara sekiranya Petkov gagal mengumpulkan majoriti untuk Kabinet baharu dan jika dua parti lain di Parlimen tidak dapat membentuk kerajaan. – Agensi


Krisis Melaka: PH heret kerajaan sementara ke mahkamah

Pakatan Harapan (PH) Melaka akan mencabar keabsahan kerajaan sementara negeri itu di mahkamah selewat-lewatnya minggu depan susulan pembubaran Dewan Undangan Negeri (DUN).

Pengerusi PH negeri, Adly Zahari berkata dokumen untuk mencabar keabsahan kerajaan sementara itu sedang pada peringkat akhir disiapkan oleh peguam sebelum difailkan di Mahkamah Tinggi.

Menegaskan PH tidak mengiktiraf kerajaan sementara itu, beliau mempersoalkan bagaimana Ketua Menteri, Datuk Seri Sulaiman Md Ali, yang sudah kehilangan majoriti di DUN boleh menasihati Yang di-Pertua Negeri Tun Mohd Ali Mohd Rustam, supaya membubarkan DUN, lapor BH

“PH tidak mengiktiraf kerajaan sementara ini. Kami akan mencabar keabsahan kerajaan sementara di mahkamah secepat mungkin,” katanya hari ini.

Adly yang juga bekas Ahli Dewan Undangan Negeri (ADUN) Bukit Katil mendakwa, pembubaran DUN dibuat tanpa mengambil kira pandangan kumpulan yang memiliki sokongan majoriti ADUN.

DUN Melaka dibubarkan pada 4 Oktober lalu dengan pengumuman mengenainya dibuat Speaker DUN, Datuk Seri Ab Rauf Yusoh yang juga Pengerusi Badan Perhubungan UMNO Melaka, dengan mendakwa ia dipersetujui oleh Yang di-Pertua Negeri.

Mengulas lanjut, Adly berkata, jika Pilihan Raya Negeri (PRN) Melaka diadakan, jentera PH sudah bersedia untuk merampas semula negeri itu daripada Barisan Nasional (BN).

“Jentera di seluruh negeri akan digerakkan sebaik saja ada perkembangan lanjut mengenai PRN,” katanya.

Sehubungan itu, beliau mengalu-alukan jika empat bekas ADUN yang menarik sokongan kepada Sulaiman, menyertai parti komponen dalam PH.

Bekas ADUN Sungai Udang, Datuk Seri Idris Haron, dan tiga lagi, iaitu Datuk Nor Azman Hassan (Pantai Kundor), Datuk Noor Effandi Ahmad (Telok Mas) dan Datuk Norhizam Hassan Baktee (Pengkalan Batu), dilaporkan bertemu Pengerusi PH, Datuk Seri Anwar Ibrahim, minggu lalu.


Tular menu RMT dengan nasi dan kuah, KPM ambil tindakan: Radzi

Kementerian Pendidikan (KPM) sedang menjalankan siasatan mengenai menu Rancangan Makanan Tambahan (RMT) yang didakwa hanya menyediakan nasi putih dan kuah kepada murid-murid sekolah seperti ditularkan di media sosial.

Menteri Kanan Pendidikan Datuk Dr Radzi Jidin berkata beliau turut mengarahkan supaya sekolah terlibat dikenal pasti, menurut laporan Bernama.

“Saya memandang serius dakwaan tersebut dan telah arahkan supaya siasatan lanjut dibuat, termasuk mengenal pasti sekolah yang terlibat.

“KPM (Kementerian Pendidikan Malaysia) tidak berkompromi dalam hal yang melibatkan kebajikan murid,” katanya dalam catatan di akaun Facebooknya hari ini.

Semalam, tular satu kiriman seorang pemilik Facebook berserta gambar yang dimuat naik sambil mendakwa cucu saudaranya hanya menerima menu RMT sedemikian.

Pemilik Facebook itu juga mempersoalkan sama ada peruntukan RMT terlalu sedikit sehingga pengusaha kantin menyediakan menu makanan tambahan sebegitu kepada murid-murid sekolah rendah.


Timbalan Menteri minta maaf tertidur semasa majlis

Selepas video tular hari ini, Timbalan Menteri Kerja Raya Datuk Eddin Syazlee Shith tampil meminta maaf apabila tertidur semasa berlangsungnya majlis Khatam Al-Quran dan Graduasi Huffaz di Palm Mall, Seremban semalam.

Permohonan maaf itu dibuat oleh wakilnya, Pegawai Tugas-Tugas Khas Farahiah Zubir yang memberitahu Ahli Parlimen Kuala Pilah itu keletihan dan berada dalam keadaan kurang sihat namun bagi memenuhi undangan jemputan beliau tetap hadir ke majlis tersebut.

“Untuk makluman Datuk Eddin Syazlee telah memohon maaf kerana tertidur pada acara tersebut. Beliau makan ubat sebelum ke majlis tersebut tetapi tetap menggagahkan diri untuk memenuhi jemputan.

“Alhamdulilah pada majlis itu Datuk Eddin Syazlee telah meluluskan pemasangan penghawa dingin di Dewan Sekolah Menengah Sains Kuala Pilah dan menyumbang sedikit dana bagi membantu pihak sekolah memperoleh bas untuk kegunaan pelajar,” katanya dipetik Bernama.

Terdahulu, video yang tular di media sosial hari ini menunjukkan Eddin tertidur di kerusi ketika namanya dipanggil oleh pengacara majlis bagi menyempurnakan program tersebut.


Anwar mahu rakyat lantiknya jadi PM walaupun tiada majoriti

Ketua Pembangkang, Datuk Seri Anwar Ibrahim mahu rakyat menuntut perubahan pentadbiran negara dengan melantiknya menjadi Perdana Menteri (PM) baharu bagi mengantikan Tan Sri Muhyiddin Yassin.

Dakwa Presiden PKR itu, negara perlu melantik PM baharu yang lebih layak dan umum mengetahui Anwar sememangnya bercita-cita besar mahu menjadi pemimpin nombor satu negara walaupun tidak memiliki majoriti di Dewan Rakyat.

Sebelum ini, Anwar juga pernah mendakwa dirinya memiliki majoriti susulan sepucuk surat sokongan yang ditandatangani Presiden UMNO, Datuk Seri Ahmad Zahid Hamidi dan bekas Perdana Menteri, Datuk Seri Najib Razak yang dihantar ke Istana Negara.

Anwar juga dalam dua sidang media tahun lalu beria-ria mendakwa memiliki majoriti kukuh untuk dilantik menjadi PM sebelum memalukan dirinya sendiri selepas gagal menunjukkan bukti sokongan dimiliknya.

Desakan demi desakan dilakukan Anwar sehingga Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan memberinya peluang untuk mengadap pada 13 Oktober tahun lalu, namun beliau gagal juga selepas gagal menunjukkan sokongan yang didakwa dimilikinya.

Hari ini, Anwar semasa memberikan amanat khasnya juga menyuarakan cadangan sama dan meminta parti pembangkang untuk bersatu hati menyokongnya sebagai PM yang baharu.

“Kita perlu ada kesepakatan dalam semua aspek (parti pembangkang) kerana kita lihat ada kesenjangan yang nyata dalam Perikatan Nasional (PN) ketika ini.

“Negara tak boleh terhoyong-hayang, kita kena tegas dan tak boleh bertolak ansur. Perdana Menteri dan kerajaan bersilih ganti tetapi kita masih terpalit dengan isu mengumpul khazanah, mengumpul kekayaan untuk keluarga itu keluarga ini,” katanya semasa disiar secara maya.

Anwar juga menyuarakan rasa tidak puas hatinya terhadap pentadbiran kerajaan yang disifatkannya sebagai ‘kerajaan samseng’ susulan arahan Majlis Keselamatan Negara (MKN) menasihati agar Kongres PKR ditangguhkan ke satu tarikh lain.

Rakyat yang mengikuti perkembangan politik negara ini pasti mengetahui Anwar cuba menjadi PM sejak sekian lama.

Dalam pada itu penganalisis politik berpandangan sehingga hari ini Anwar masih menaruh harapan tinggi untuk menjadi PM.

Malah, Pakatan Harapan (PH) turut menamakan Anwar sebagai calon PM pada Pilihan Raya Umum ke-15 (PRU15) nanti.


I’m not a fugitive, investigations had political undertones

Press statement

I, Mansoor Bin Saat, a director and shareholder of NERS Sdn Bhd (NERS) wish to make the following statements in response to a Press Release issued by the Malaysian Anti-Corruption Commission (MACC) dated 7 th August 2023.

1. That Press Release has painted me in the worst of lights: that I am running away to avoid prosecution. There is no greater falsehood than that.

2. I am not a fugitive. I am also not on the run. The Investigating Officer of the MACC despite knowing the truth has sought to cast aspersions on my integrity. My leaving the country, which was done lawfully, is being turned against me, as a sign of guilty conduct. I reject that false narrative with all the forces at my disposal.

3. I must state that in mid-March 2023 I was called by the MACC. I was told that my assistance was required in an investigation on an alleged bribery of government officers in relation to the change of the receiving account for the concession proceeds from the Home Ministry (KDN) to the NERS’s operation account instead of to the scheduled and sanctioned project account. I cooperated fully. It took 3 days. MACC did not show to me any evidence to support the allegation of bribery or corrupt practices.

4. During the 3 days investigation, a senior officer of MACC came to me and persuaded me to transfer NERS’ shares registered in my name to a new shareholder of S5 Systems Sdn Bhd (S5), NERS’ operating company at the material time. It was impressed upon me that if I agree to the transfer, my ordeal will be over. A few days after the investigation, I received a letter drafted by S5 for me to effect the transfer of my shares in NERS to S5. It is obvious that what I am going through now is caused by my refusal to transfer the shares.

5. In my subsequent meeting with the MACC Investigating Officer, the officer indicated to me that the offence against me now would be for authorising the change of the receiving account of the concession proceeds from the company’s project account to the company’s operation account and the subsequent transfers of the money from the operation account. The officer did not tell me when I would be charged in court. I maintain that there is no offence committed as the transactions were lawfully made and I did not personally benefit. That the MACC deemed it to be against the law is something beyond my comprehension.

6. I further state that all the decisions made in respect of the NER’s accounts were made in its best interest considering the impact of the Covid19 on the financial health of the company (which was not spared by the Covid19) but without affecting its obligations to bondholders and other creditors. The amount of funding made by shareholders to NERS to meet its obligations throughout the contract or concession period was also considered. I vehemently deny any suggestion that there was embezzlement of funds from  the company. The record will speak for itself. I earnestly believe the MACC has no jurisdiction over the transactions involving the company as there is no element of either abuse of power or bribery involved. It is simply a matter of normal commercial transactions.

7. After regularly attending to my bail obligations, I left the country in mid-May 2023 for a business trip, and in between, for a badly needed holiday break. I was subsequently contacted by the Investigating Officer of the MACC, and I responded in writing by a letter dated 03/06/2023. In the letter I stated that I was travelling overseas for business and would return once the business matters have been attended to. I have not received a formal reply from MACC.

8. Subsequently, the Investigating Officer insisted, on an urgent basis, that I come back during the height of the political campaign for the State Elections scheduled for mid-August 2023. I have stated that there was unfinished business which required my attention and that I would return in due course.

9. Following my refusal to come back before the State Elections, I discovered and experienced the following: –

(a) My personal’s bank accounts are frozen without notice and/or cause;

(b) A travel ban has been imposed on me as my passport has been classified as such by the Immigration Department;

(c) My wife’s personal bank accounts have also been frozen without notice and/or cause. My wife has got nothing to do at all with the matter under investigation by MACC;

(d) I am being harassed relentlessly by the officers of MACC with threats of vilification and character assassination.

10. Any statement that I am not contactable is not true. The Investigating Officer in charge of the investigation is in the know of my whereabouts.

11. I had cooperated and will continue to render assistance in any investigation as required within the legal framework.

12. I will however not allow myself to be bullied into submission and to part with my shares to benefit some corporate players close to some MACC officers.

13. I state that I am being unlawfully implicated and now suffering as a collateral damage because of my business association with Dato’ Sri Muhammad Adlan Berhan. I believe that there is a political undertone in this entire episode which is very unfortunate. I am a businessman as well as an advocate & solicitor who has business associations with a lot other people and I am surprised that my association with Dato Sri is singled out.

14. To-date I am at a loss as to why I am being persecuted. The Media Release seeking assistance to locate me is in bad taste and is totally unnecessary. It serves to enforce my belief that there is an ongoing effort at smearing and assassinating characters and reputations, including mine.

15. I state emphatically that I am innocent. I assert my right to fairness and reject any attempt by MACC to use the media to influence public opinion of me or any other persons as being guilty of some offences and in the process to shore up its flagging reputation or to appease the political dispensation. I am saddened that the MACC is being weaponised in such deplorable fashion.

16. I have full faith in our judicial system to protect my Constitutional rights.

17. I will return to Malaysia to face prosecution if any, but I will not do so as long as I am being persecuted.

18. I am in consultation with my solicitors on the Press Release as well as my next course of action including for the launching of a suit against the MACC for the abuse of power and misfeasance in public office.

Mansoor bin Saat
Dated this 16 th August 2023.

* This is the opinion of the writer or publication and does not necessarily represent the views of Agenda Daily.


Ini kali pertama dapat Perdana Menteri yang kita rasa malu: Ahmad Fadhli

Ada hikmah Perikatan Nasional (PN) tidak menjadi kerajaan pusat dan Datuk Seri Anwar Ibrahim naik menjadi Perdana Menteri (PM) selepas Pilihan Raya Umum Ke-15 (PRU-15) lalu, kata Ahmad Fadhli Shaari.

Ketua Pemuda PAS dan PN itu berkata apabila Anwar menjadi PM, akhirnya rakyat dapat melihat wajah sebenar seorang individu yang hanya pandai bercakap dan berjoget tetapi tidak tahu menguruskan negara.

“Tak apalah kita tidak mahu cerita benda dah lepas.

“Tapi nak sebutnya bahawa mungkinlah kerana kita rasa bahawa kita nak menang dah, Allah tangguh kemenangan dan Tuhan beri sementara PM (Anwar) ni jadi Perdana Menteri untuk rakyat kenal, siapa dia wajah Perdana Menteri ditaja oleh Pakatan Harapan (PH).

“Begini rupa-rupanya, kita pelik ini kali pertama kita dapat seorang Perdana Menteri yang kita berasa malu, rasa malu kalau ini Perdana Menteri kita,” katanya semasa ceramah Pakat Pertahan yang diadakan di Parlimen Pasir Mas malam tadi.

Ahmad Fadhli yang juga Ahli Parlimen Pasir Mas itu mengungkit lawatan Anwar baru-baru ini ke sebuah universiti di Kelantan dan dilihat terkinja-kinja dalam satu video tular bersama-sama pelajar.

“Tengok bila mari ke Kelantan baru ni turun ke universiti, jadi Perdana Menteri kena ada kekuatan, ada kita panggil kehormatan kita sebagai seorang memimpin.

“Turun di universiti budak tak dan (sempat) berjoget lagi dia berjoget dah. Tengok dak video ni tuan-tuan tengok dak?” katanya lagi.

Terdahulu, tular dalam media sosial Anwar berjoget bersama para pelajar selepas program ‘Temu Anwar’ di Universiti Malaysia Kelantan baru-baru ini.

Untuk rekod, Anwar semasa program tersebut juga bersetuju untuk memberikan kelonggaran kepada mahasiswa untuk mengadakan konsert atau persembahan nyanyian dan kebudayaan di kampus.


Lebih 23.26 juta daripada populasi Malaysia lengkap divaksin

Sebanyak 94.2 peratus atau 22,047,448 individu dewasa telah lengkap divaksin sehingga semalam, kata Kementerian Kesihatan (KKM) dalam laporan kemajuan Program Imunisasi Covid-19 Kebangsaan (PICK), hari ini.

Data dikemas kini menerusi laman sesawang COVIDNOW juga menunjukkan 97.3 peratus atau 22,775,864 individu dewasa lagi menerima sekurang-kurangnya satu dos daripada vaksin dua dos atau dos tunggal.

Setakat ini, 47,728 individu yang layak telah menerima suntikan dos penggalak.

Semalam sahaja seramai 34,185 individu dewasa melengkapkan suntikan vaksin Covid-19 masing-masing, 10,693 menerima sekurang-kurangnya satu dos, dan 15,595 menerima dos penggalak.

PICK dilancarkan sejak 24 Februari lalu dalam usaha kerajaan menangani dan mengekang penularan Covid-19 yang mula menular di negara ini sejak awal 2020. Dalam tempoh itu sehingga semalam, lebih 48.43 juta dos vaksin Covid-19 telah diberikan.

Sementara itu, 38.7 peratus atau 1,218,000 remaja berusia 12 hingga 17 tahun lengkap divaksin sehingga semalam. PICK Remaja dilancarkan 20 September lalu.

Manakala 79.7 peratus atau 2,509,535 remaja lagi menerima sekurang-kurangnya satu dos.

Semalam sahaja, 178,311 remaja melengkapkan suntikan vaksin masing-masing, manakala 17,713 lagi menerima sekurang-kurangnya satu dos. Sebanyak 20.3 peratus lagi remaja belum divaksin.

Secara keseluruhan, 71.2 peratus atau 23,265,448 populasi Malaysia yang layak telah melengkapkan vaksinasi masing-masing, dan 25,285,399 lagi menerima sekurang-kurangnya satu dos.

Semalam, sebanyak 256,497 dos vaksin diberikan, membabitkan 212,496 individu lengkap divaksin, manakala 28,406 menerima sekurang-kurangnya satu dos.


Seorang lagi ditahan kes projek kapal tempur TLDM RM9.128 bilion

Suruhanjaya Pencegahan Rasuan Malaysia (SPRM) dilaporkan menahan seorang lelaki yang bertindak sebagai broker berhubung kontrak perolehan kapal tempur pesisir pantai (LCS) Tentera Laut Diraja Malaysia (TLDM), malam tadi.

Lelaki itu dilaporkan ditahan ketika memberi keterangan di Ibu Pejabat SPRM di Putrajaya berhubung kes itu sekitar jam 9.30 malam.

Lelaki terbabit ditahan bagi membantu siasatan berhubung kes mengemukakan dokumen mengandungi matan palsu, lapor AstroAwani yang memetik sumber.

Menurut sumber itu lelaki terbabit ditahan reman selama lima hari bermula hari ini sehingga 30 Januari depan setelah Majistret Shah Wira Abdul Halim memberi kebenaran.

Difahamkan, suspek dipercayai telah mengemukakan dokumen mengandungi butir matan palsu yang dianggarkan bernilai RM24 juta kepada sebuah syarikat perkapalan melalui tiga syarikat.

Katanya siasatan dijalankan mengikut Seksyen 18 Akta SPRM 2009.

Kelmarin, SPRM menahan dua ketua pegawai eksekutif sebuah syarikat susulan penemuan petunjuk baharu dalam siasatan ke atas kontrak perolehan enam kapal LCS oleh Bousted Naval Shipyard Sdn Bhd (BNS).

Individu yang masing-masing berusia 49 dan 79 tahun adalah CEO syarikat yang terlibat dalam projek tersebut ditahan ketika hadir memberi keterangan di Ibu Pejabat SPRM di Putrajaya petang kelmarin.

Pada 21 November lalu, Presiden Persatuan Veteran Tentera Laut Diraja Malaysia (PVTLDM), Laksamana Pertama (B) Mohamad Imran Abd Hamid, membuat laporan kepada SPRM berhubung projek pembinaan enam kapal LCS yang gagal diserahkan mengikut jadual.

Projek bernilai RM9.128 bilion itu dianugerahkan kepada BNS oleh kerajaan melalui Kementerian Pertahanan dengan RM6 bilion sudah dibayar bagi tujuan pembinaan keenam-enam kapal tersebut secara serentak.

Untuk rekod, enam LCS kelas Frigat akan dilengkapi peralatan dan sistem untuk peperangan empat dimensi antaranya sistem Surface to Air Missile (SAM), Surface to Surface Missile (SSM), Medium Caliber Gun (MCG), Small Caliber Gun (SCG), Towed Array Sonar (TAS), Torpedo dan juga Decoy Launching System (DLS) yang canggih.

Selain itu, LCS yang diperolehi ini mempunyai reka bentuk stealth yang moden dan bakal memenuhi keupayaan pertahanan abad ke-21. Perolehan ini akan turut mengukuhkan TLDM sebagai sebuah angkatan laut yang kredibel di rantau Asia Tenggara dan antarabangsa.

Bagaimanapun, hingga kini tiada satu pun LCS yang disiapkan dan diserah kepada Tentera Laut Diraja Malaysia (TLDM), walaupun perjanjian kontrak pada Januari 2014 menggariskan bahawa LCS 1 sepatutnya diserahkan kepada kerajaan pada April 2019. Berita berkaitan


Kes positif dan kematian kluster perayaan serius, membimbangkan

Kementerian Kesihatan Malaysia (KKM) menganggap peningkatan kes positif dan kematian yang dilaporkan bagi kluster perayaan Hari Raya Puasa dan Hari Gawai adalah serius dan membimbangkan kerana berlaku dalam tempoh masa yang singkat.

Ketua Pengarah Kesihatan, Tan Sri Dr Noor Hisham Abdullah berkata kluster perayaan boleh meningkat secara mendadak dan berulang jika masyarakat masih lagi leka serta tidak mengambil iktibar dan pengajaran dari aktiviti kunjung-mengunjung dan rentas negeri semasa musim perayaan tersebut

“Adalah menjadi tanggungjawab semua pihak untuk melindungi golongan rentan, khususnya ibu bapa yang uzur di kampung halaman dengan tidak mendedahkan mereka dengan jangkitan virus SARS-CoV-2 ini,” katanya dalam kenyataan hari ini.

Beliau berkata, sejak 13 Mei hingga 10 Jun lalu, 60 kluster perayaan yang berpunca daripada sambutan Hari Raya Aidilfitri membabitkan 58 kluster dan Hari Gawai (dua kluster) telah dilaporkan.

Katanya, sebanyak 13,023 individu telah disaring dalam kluster ini, di mana terdapat 3,511 kes Covid-19 telah dikenal pasti seterusnya menjadikan kadar positif adalah sebanyak 27.0 peratus.

“Daripada jumlah 3,511 kes tersebut, 20 kematian telah dilaporkan dan sehingga kini 11 kes masih dalam rawatan di uinit rawatan rapi (ICU),” katanya.

Dr Noor Hisham berkata, negeri yang mencatatkan bilangan kluster perayaan tertinggi adalah Sabah dengan 11 kluster (18.3 peratus), Sarawak (lapan kluster – 13.3 peratus), serta Kedah (tujuh kluster – 11.7 peratus).

“Kita wajar mencontohi negara-negara jiran yang telah berjaya mengawal situasi pandemik COVID-19 dengan baik di negara mereka. Mereka telah membuktikan bahawa dengan kerjasama antara semua pihak dan kepatuhan yang tinggi kepada prosedur operasi standard (SOP) yang digariskan, fungsi kehidupan kepada normal mampu menjadi kenyataan,” katanya.

Beliau mengingatkan rakyat Malaysia untuk kekal duduk di rumah jika tiada keperluan mendesak di luar, serta mendaftarkan diri sendiri dan keluarga bagi mendapatkan vaksin Covid-19 dan mematuhi prosedur operasi standard (SOP) Perintah Kawalan Pergerakan (PKP) yang dikuatkuasakan.


Banjir: Empat kematian dilaporkan di Johor, jumlah mangsa mencecah 48,000 di PPS

Sebanyak empat kematian sudah dilaporkan akibat bencana banjir yang di Johor dengan jumlah mereka yang dipindahkan mencecah hampir 48,000 orang.

Media melaporkan pihak berkuasa mengesahkan seorang wanita warga emas ditemukan lemas selepas dipercayai tergelincir ke dalam longkang di Batu Anam, Segamat petang tadi.

Mangsa, A Fatimah, 69, yang sebelum ini dipindahkan ke sebuah pusat pemindahan sementara (PPS) ditemui oleh jirannya yang menyedari kehilangan warga emas itu.

Ketua Polis Johor, Datuk Kamarul Zaman Mamat, berkata kejadian itu menjadikan empat kematian akibat banjir dilaporkan di negeri itu iaitu satu di daerah Kluang dan tiga di daerah Segamat.

“Terbaru pada petang tadi yang membabitkan seorang wanita warga emas berusia 69 tahun,” katanya lapor Bernama.

Hadir sama Ketua Polis Segamat Superintendan Ahmad Zamry Marinsah.

Kamarul Zaman berkata, mangsa mungkin terjatuh dan siasatan pihak polis akan diteruskan bagi mengetahui sebab mangsa keluar daripada PPS.

Beliau berkata, cuaca hujan masih berlaku di negeri ini sekali gus memberi ancaman banjir walaupun hujan tidak lebat.

“Lebih 4,000 anggota polis dikerahkan bagi operasi banjir di Johor dan kita turut menerima bantuan daripada Pasukan Gerakan Am dan agensi keselamatan lain,” katanya.

Kamarul Zaman berkata, setakat 10 malam ini, 20 laluan di negeri ini masih ditutup untuk semua jenis kenderaan, manakala 11 laluan masih dibuka untuk kenderaan berat sahaja.

Sementara itu, jumlah mangsa yang ditempatkan di pusat pemindahan sementara (PPS) meningkat kepada 38,120 orang malam ini, berbanding 36,191 mangsa setakat petang tadi.

Menurut laporan Portal InfoBencana Jabatan Kebajikan Masyarakat, jumlah itu membabitkan 34,849 mangsa di Johor, 2,186 mangsa (Pahang), 867 (Negeri Sembilan), 204 (Melaka) dan 14 di Sarawak.

Di Johor, jumlah mangsa banjir terus mencatat pertambahan, berbanding 32,870 orang pada 4 petang tadi, meskipun banjir di daerah Kulai surut sepenuhnya.


Saya belum terima jemputan ke majlis umum calon PH: Idris

Datuk Seri Idris Haron memberitahu setakat ini Pakatan Harapan (PH) masih belum menjemputnya ke majlis pengumuman calon Pilihan Raya Negeri (PRN) Melaka yang akan diadakan esok.

Bekas Ahli Dewan Undangan Negeri (ADUN) Sungai Udang itu berkata masih belum menerima jemputan dari PH atau Datuk Seri Anwar Ibrahim, ia juga termasuk rakannya ADUN Pantai Kundor, Datuk Nor Azman Hassan yang turut tidak menerima sebarang jemputan ke majlis tersebut.

“Setakat ini, saya dan Nor Azman masih belum menerima sebarang jemputan daripada PH untuk menghadiri majlis pengumuman calon PH,” katanya dipetik portal BH.

Idris bagaimanapun optimis Ketua Pembangkang, Anwar akan menerimanya sebagai calon PH pada PRN nanti dan komited untuk membantu jentera kempen bagi memenangi gabungan blok pembangkang itu.

“Saya kurang pasti penerimaan mereka terhadap kami, namun saya dapat berasakan jentera PH komited dengan sesiapa saja asalkan untuk menolak kerajaan yang rasuah dan tidak bertanggungjawab.

“Seperti yang lain, saya juga akan menunggu hingga tiba masanya kelak (pengumuman calon PH),” katanya lagi.

Dewan Undangan Negeri (DUN) Melaka mempunyai 28 kerusi.

Ketika ini PH mempunyai 11 kerusi iaitu DAP (7), Amanah (2) dan PKR (2), manakala Barisan Nasional (BN) mempunyai 12 kerusi dan PN (1).

Empat bekas ADUN yang diketuai Idris sebelum ini menarik sokongan kepada Ketua Menteri, Datuk Seri Sulaiman Md Ali dan menyatakan sokongan kepada PH sehingga menyebabkan tumbang kerajaan dipimpin UMNO.


Menteri kongsi derita dijangkiti Covid-19, gesa rakyat ambil vaksin

Pengalaman dirawat selepas dijangkiti Covid-19 adalah sesuatu yang perit dan menderita, malah ia hampir meragut nyawa Menteri Komunikasi dan Multimedia, Datuk Saifuddin Abdullah selepas disahkan positif virus membunuh itu.

Saifuddin berkongsi pengalaman pahitnya bertarung virus tersebut semasa menerima rawatan di Hospital Sungai Buloh apabila beliau mengalami sesak nafas setelah bacaan oksigen berada di paras rendah iaitu 70 peratus.

“Pokoknya jangan main-main dengan COVID-19. Saya antara yang bernasib baik kerana duduk di Hospital Sungai Buloh selama 16 hari. Lima hari itu saya di wad pemerhatian dan satu pagi yang tidak boleh saya lupakan ialah paras oksigen rendah iaitu pada 70 peratus dan sesak nafas. Memang itu adalah masa kritikal, jururawat datang setengah jam duduk sebelah saya nasihat macam mana bernafas dengan betul.

“Alhamdulillah paras oksigen saya naik ke minimum yang mereka boleh terima, kalau tidak saya masuk Unit Rawatan Rapi (ICU).

“Hari Raya kedua saya discaj dan ya paru-paru saya terjejas,” katanya lapor Bernama.

Saifuddin berkata kesan selepas dijangkiti Covid-19 masih dirasainya sehingga hari ini apabila muda merasa penat.

Beliau turut menggesa supaya orang ramai mengambil suntikan vaksin selain memastikan sistem imunisasi kuat sebagai pertahanan terhadap virus Covid-19.

Saifuddin berkata sebelum dijangkiti COVID-19 pada 29 April lalu, beliau berhajat menerima vaksin bersama pengamal media dengan menjaga segala prosedur operasi standard (SOP) namun kini tidak dapat bersama pengamal media untuk menerima vaksin kerana perlu menunggu tarikh yang sesuai selepas dijangkiti.

Dalam pada itu, Saifuddin berkata Kementerian Komunikasi dan Multimedia (KKMM) bersama Radio Televisyen Malaysia (RTM), Pertubuhan Berita Nasional Malaysia (Bernama) dan Perbadanan Kemajuan Filem Nasional Malaysia (Finas) meneruskan pelbagai pengisian berkaitan COVID-19 dalam menyalurkan maklumat dan mendidik masyarakat tentang pandemik itu.

“Sekarang tumpuan diberi di kawasan pantai timur yang nampaknya kurang sambutan vaksin.

“Radio RTM di Kelantan, Terengganu, Pahang memainkan peranan dalam membantu masyarakat dari segi pendaftaran vaksin dan kempen mengambil vaksin. Kita kena buat apa cara sekalipun sebab kita nak capai matlamat vaksin seramai mungkin rakyat,” katanya.


MPN bimbang kejatuhan ringgit, tapi Gabenor kata bukan pengukur keadaan ekonomi

Nampaknya Bank Negara Malaysia (BNM) tidak bimbang dengan kejatuhan ringgit dan tidak melihat ia sebagai pengukur kepada keadaan ekonomi negara.

Majlis Pemulihan Negara (MPN) yang dipengerusikan Tan Sri Muhyiddin Yassin sudah menegur dan menyatakan kebimbangan kejatuhan ringgit yang menyebabkan kesan besar kepada rakyat, tetapi ia seakan tidak diendahkan oleh kerajaan Perdana Menteri Datuk Seri Ismail Sabri Yaakob.

Untuk rekod, nilai ringgit jatuh teruk dan ia merupakan rekod terburuk sejak 24 tahun.

Malahan, semasa Muhyiddin menjadi Perdana Menteri walaupun negara berdepan cabaran Covid-19 dan sektor ekonomi banyak ditutup tetapi nilai ringgit tidak jatuh seteruk ini.

Bagaimanapun, Gabenor BNM, Tan Sri Nor Shamsiah Mohd Yunus berkata sebaliknya keadaan ekonomi negara perlu dinilai dari segi pertumbuhan, pasaran tenaga kerja baik dan sistem kewangan berdaya tahan yang terus memainkan peranannya dengan efektif.

“Lagipun, Malaysia mempunyai kedudukan luaran yang kukuh dengan lebih banyak aset mata asing berbanding liabillti mata wang asing.

“Pinjaman mata wang asing hanya menyumbang kurang daripada tiga peratus daripada jumlah hutang kerajaan persekutuan,” katanya dipetik laporan media hari ini.

Nor Shamsiah berkata sejak Januari tahun ini, nilai ringgit menyusut lebih daripada sembilan peratus berbanding dolar AS.

Menurutnya, kekuatan dolar adalah fenomena global bukan hanya berlaku kepada mata wang Malaysia sahaja

Malahan, katanya, dolar AS kini berada di paras tertinggi dalam tempoh dua dekad berikutan langkah mengetatkan dasar monetari yang agresif oleh Rizab Persekutuan AS (Fed) yang menaikkan kadar dasarnya sebanyak 300 mata asas tahun ini.

Beliau berkata, sentimen mengelak risiko yang berpunca daripada konflik geopolitik serta prospek pertumbuhan global yang menyederhana telah meningkatkan lagi permintaan terhadap aset dolar.

Menurutnya, mata wang ekonomi utama lain juga turut menyusut berbanding dolar AS.

“Jika kita melihat bagaimana prestasi ringgit berbanding mata wang rakan dagang kita, unit tempatan meningkat berbanding yang lain dan menyusut berbanding yang lain.

“Malah, prestasi ringgit, sekiranya dibandingkan dengan mata wang rakan dagang Malaysia, secara relatifnya stabil. Ini menunjukkan bahawa kita kini berada dalam persekitaran dolar AS yang kukuh,” katanya.

Muhyiddin sebelum ini menggesa kerajaan perlu segera menangani isu kejatuhan ringgit dengan mencari pendekatan yang berkesan dan tidak boleh menganggap ia bukan satu krisis yang serius.

“Isu kejatuhan nilai ringgit juga tidak dipandang serius. Perdana Menteri tidak tampil menjelaskan langkah-langkah yang akan diambil oleh kerajaan untuk membendung kejatuhan nilai ringgit.

“Malah dikatakan ini bukan masalah besar. Kononnya, Malaysia tidak berada dalam krisis. As if everything is okay.

“Saya tahu tidak semuanya okay di luar sana,” katanya dalam satu kenyataan baru-baru ini.


Jakarta beri dos ketiga vaksin Covid-19 kepada kakitangan perubatan

Pentadbir Jakarta mula memberi suntikan dos ketiga vaksin Covid-19 atau penggalak kepada kakitangan kesihatan negara itu, bukan kepada umum atau pihak tertentu.

Jurucakap rasmi pentadbiran Jakarta, Suharti menjelaskan suntikan dos ketiga itu sudah diberikan kepada 3,333 kakitangan perubatan.

“Saya memperoleh data itu daripada laman sesawang Jawatankuasa Mitigasi Covid-19 dan Pemulihan Ekonomi Negara,” katanya menerusi webinar LRT Jakarta.

Dos ketiga itu membabitkan 46 botol vaksin Sinovac dan 3,287 Moderna. Penerimanya adalah kakitangan perubatan yang bertugas di semua kemudahan kesihatan di sekitar Jakarta.

Terdahulu, tular di laman Twitter mendakwa individu berpengaruh mendapat suntikan penggalak itu. Gambar menunjukkan logo bandar raya Jakarta dan ada tulisan ‘PDPR’ (Dewan Perwakilan Rakyat Daerah).

Pemangku Setiausaha PDPR Jakarta Augustinus bagaimanapun menafikan pemberian suntikan ketiga vaksin dilakukan di bangunan PDPR

Sehingga 29 Julai lalu, kira-kira 7.59 juta penduduk Indonesia sudah menerima sekurang-kurangnya satu dos suntikan vaksin Covid-19, manakala, 2.68 juta lagi menerima dos kedua.

Negara itu dilaporkan mula memberi dos ketiga kepada kakitangan perubatannya yang telah menerima dua dos vaksin Sinovac sejak 17 Julai lalu.

Indonesia, yang telah mengatasi India sebagai titik panas baharu pandemik Covid-19 di Asia, menyaksikan peningkatan jangkitan di kalangan pekerja kesihatan – sesetengahnya menyebabkan kematian – walaupun mereka telah diimunisasi sepenuhnya dengan vaksin Sinovac.

Ini memberi tekanan tambahan kepada pihak hospital dan sistem kesihatan negara itu.

Sekurang-kurangnya 1,245 kakitangan perubatan Indonesia dilapor meninggal dunia akibat jangkitan Covid-19 sehingga Selasa lalu, kata data diterbitkan LaporCovid-19.

Menteri Kesihatan Republik Indonesia Budi Gunadi Sadikin pada taklimat kepada media asing memberitahu bahawa pemberian dos ketiga itu telah disetujui oleh Kumpulan Penasihat Teknikal mengenai Imunisasi (ITAGI). – Agensi


Zahid sambung kontrak Visa UKSB lebih awal, tak ikut tatacara: Saksi

Mahkamah Tinggi Shah Alam hari ini diberitahu bahawa bekas Timbalan Perdana Menteri, Datuk Seri Dr Ahmad Zahid Hamidi melanjutkan kontrak syarikat Ultra Kirana Sdn Bhd (UKSB) bagi projek Visa Luar Negara (VLN) walaupun kontrak syarikat itu masih berbaki tiga tahun lagi.

Bekas Timbalan Setiausaha Bahagian Hal Ehwal Imigresen, Kementerian Dalam Negeri (KDN) Siti Jalilah Abd Manap berkata kelulusan yang dikeluarkan Ahmad Zahid, 68, yang juga Menteri Dalam Negeri ketika itu, bagi pelanjutan kontrak berkenaan adalah terlalu awal serta tidak mengikut tatacara yang berkuat kuasa.

“Tiada keperluan, tempoh belum habis lagi,” kata saksi pendakwaan ketiga ketika ditanya Timbalan Pendakwa Raya Wan Shaharuddin Wan Ladin mengenai keperluan lanjutan kontrak itu disegerakan, pada hari ketiga perbicaraan kes Ahmad Zahid yang menghadapi 40 pertuduhan rasuah berhubung sistem VLN.

Beliau berkata UKSB memohon kelulusan untuk melanjutkan tempoh pelaksanaan sistem VLN dan e-VISA selama enam tahun dari 31 Okt 2019 hingga akhir 2025, tiga tahun sebelum tarikh kontrak terdahulu tamat pada 31 Okt 2019, sedangkan berdasarkan klausa 2.2.1 Perjanjian Sistem VLN yang dimeterai sebelum ini, UKSB boleh memohon pelanjutan tempoh kontrak tidak kurang daripada enam bulan sebelum tarikh kontrak tamat.

“Bagaimanapun, surat UKSB bertarikh 8 Feb 2017 diminitkan oleh Ahmad Zahid menyatakan seperti berikut: ‘Dato’ Sri KSU, oleh kerana KDN berpuas hati dengan khidmat syarikat ini, sila lanjutkan pelaksanaan kontrak VLN & e-VISA untuk tempoh enam tahun sehingga 2025’.

“Ahmad Zahid pada 1 Mac 2017 bersetuju supaya kontrak VLN disambung selama enam tahun, bagaimanapun, kadar siling kutipan caj VLN dan terma kontrak bagi tujuan pelanjutan perlu dirunding semula dengan mengambil kira profit sharing dengan kerajaan hasil daripada kutipan caj VLN,” katanya ketika membacakan pernyataan saksinya.

Memetik laporan Bernama Siti Jalilah berkata, selepas mendapat keputusan pada 1 Mac 2017, satu minit ceraian bertajuk ‘Status Permohonan Pelanjutan Kontrak VLN’ disediakan bagi mengemukakan syor kepada Ahmad Zahid, antaranya tempoh kontrak dan skop kerja VLN bagi tempoh enam tahun bermula 2019 hingga 2025 dibawa untuk pertimbangan Unit Kerjasama Awam Swasta (UKAS) dan JPM bagi mendapatkan kelulusan jemaah menteri mengikut tatacara kewangan sedia ada.

“Seterusnya, minit ceraian bertarikh 15 Jun 2017 dan surat UKSB diminitkan oleh Ahmad Zahid seperti berikut: ‘Dato’ Sri KSU (Ketua Setiausaha), Sila sambung kontrak VLN/e-Visa sehingga tahun 2022 & tidak perlu ke UKAS & kabinet. Sila segerakan’,” katanya.

Ketika ditanya Wan Shaharudin, adakah semua surat berkenaan melanggar tatacara, saksi itu menjawab, “Ya, Kerana arahan dan tatacara bagi kontrak perlu dibawa ke UKAS untuk dapat kelulusan daripada jemaah menteri (Mesyuarat Jemaah Menteri (MJM).”

Wan Shaharuddin: Mengapa perlu bawa ke UKAS?

Siti Jalilah: Kerana ia melibatkan pengambilan sumber kewangan awam dan projek itu dapat lebih RM25 juta.

Siti Jalilah turut memberitahu mahkamah bahawa Ahmad Zahid juga melanjutkan permohonan kelulusan bagi melanjutkan tempoh pelaksanaan kontrak perkhidmatan Pusat Hentian Setempat bagi Kemudahan Visa di China.

Bagaimanapun, saksi itu berkata kontrak tersebut hanya disambung selama tiga tahun bermula 2018 hingga 2021.

“Minit ceraian ini ditandatangani oleh Ahmad Zahid pada 24 Julai 2017 pada ruangan keputusan Menteri Dalam Negeri dengan mencatat ”Diluluskan lanjutan sehingga tahun 2021 tanpa dibawa ke UKAS atau MJM seperti persetujuan dalam VLN terdahulu. Perjanjian ini berkuatkuasa dari 15 Mei 2018 sehingga 14 Mei 2021 untuk tempoh tiga tahun,” katanya.

Ahmad Zahid, 68, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, sebagai seorang pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Beliau didakwa melakukan kesalahan itu di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018 mengikut Seksyen 16 (a)(B) Akta Suruhanjaya Pencegahan Rasuah Malaysia 2009 serta boleh dihukum mengikut Seksyen 24(1) akta sama yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3,000,000, Euro15,000 dan US$15,000 tanpa balasan daripada UKSB yang mempunyai hubungan dengan kerja rasmi beliau.

Beliau didakwa melakukan kesalahan itu di Country Heights antara Jun 2015 dan Oktober 2017 mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.

Perbicaraan di hadapan Hakim Datuk Mohd Yazid Mustafa bersambung 1 Jun.


5,727,151 individu terima dos penggalak, 62 kes Omicron dikesan

Jumlah individu yang menerima suntikan dos penggalak sejak dilancar 14 Oktober lalu hingga semalam semakin meningkat, tatkala Kementerian Kesihatan (KKM) mengesahkan 62 varian Omicron dikesan di negara ini.

KKM memaklumkan seramai 5,727,151 atau 24.5 peratus individu yang layak telah menerima suntikan dos penggalak daripada lebih 57.11 juta dos vaksin yang diberikan sejak Program Imunisasi Covid-19 Kebangsaan (PICK) dilancarkan 24 Februari lalu.

Terdahulu, Ketua Pengarah Kesihatan Tan Sri Dr Noor Hisham Abdullah memaklumkan sebanyak 62 kes membabitkan varian Omicron disahkan menerusi ujian jujukan genom penuh.

“Sebanyak 306 kes lagi telah dikesan tetapi belum disahkan dengan ujian jujukan genom penuh. Ujian ini yang dijalankan oleh Institut Penyelidikan Perubatan (IMR) memakan masa lapan hingga 14 hari,” katanya dalam kenyataan ringkas lewat malam tadi.

Semalam, Menteri Kesihatan Khairy Jamaluddin berkata sela masa antara dos kedua vaksin Covid-19 dan suntikan dos penggalak dipendekkan kepada tiga bulan berbanding enam bulan bagi vaksin Pfizer dan AstraZeneca.

Katanya hasil dapatan yang dijalankan oleh institut kesihatan negara menunjukkan tahap keberkesanan vaksin terhadap jangkitan Covid-19 berkurangan dengan masa.

“Data terkini menunjukkan varian Omicron boleh menyebabkan peningkatan penularan jangkitan, kebolehupayaan pengikatan virus yang lebih tinggi dan kelolosan antibodi yang lebih tinggi, daripada imuniti yang disebabkan oleh vaksin atau jangkitan semula jadi.

“Selain itu, bukti kukuh yang terkumpul sejak tiga minggu lalu menunjukkan vaksin penggalak Covid-19 mungkin meningkatkan perlindungan terhadap jangkitan varian Omicron,” kata Khairy.

Hasil penilaian bukti sedia ada, warga emas berumur 60 tahun ke atas serta individu dewasa yang menerima semua jenis vaksin Pfizer, AstraZeneca dan CoronaVac amat disyorkan untuk menerima vaksin penggalak sekurang-kurangnya tiga bulan, selepas menerima vaksin primer.

Selain itu, keutamaan pemberian dos penggalak kepada individu yang mempunyai komorbiditi, penghuni serta petugas di pusat jagaan kesihatan jangka panjang dan individu dewasa berumur 18 tahun ke atas, yang sudah menerima vaksin lengkap sekurang-kurangnya tiga bulan selepas menerima vaksin primer.

Pemberian dos penggalak ini dengan mengikut turutan umur bermula daripada 50 tahun ke atas, 40 tahun ke atas dan seterusnya 18 tahun ke atas.

Sementara itu, menerusi kemas kini laman sesawang Covidnow pagi ini, KKM memaklumkan 78.4 peratus atau 25,596,683 daripada populasi Malaysia telah lengkap divaksinasi, manakala 79.6 peratus atau 25,985,559 lagi menerima sekurang-kurangnya satu dos.

Daripada jumlah itu, seramai 22,846,708 atau 97.6 peratus populasi dewasa telah melengkapkan suntikan vaksin masing-masing, dan 23,142,519 atau 98.8 peratus lagi menerima sekurang-kurangnya satu dos.

Sejak 8 September lalu sehingga semalam, seramai 2,749,975 atau 87.4 peratus remaja berusia 12 hingga 17 tahun telah lengkap divaksinasi, sementara 2,843,040 atau 90.4 peratus remaja lagi menerima sekurang-kurangnya satu dos, menjadikan keseluruhannya lebih 5.59 juga remaja telah menerima vaksin Covid-19.


Covid-19: 1,638 kes baharu, 3 kematian

Sebanyak 1,638 kes baharu Covid-19 dan tiga kematian direkodkan hari ini, sementara 1,449 lagi sembuh, kata Ketua Pengarah Kesihatan, Tan Sri Dr Noor Hisham Abdullah.

Katanya, jumlah kumulatif kes pulih ialah 333,892 manakala keseluruhan angka kematian mencecah 1,286 orang selain jumlah kes aktif kini ialah 14,432.

“Daripada jumlah kes baharu hari ini, 1,631 merupakan kes penularan tempatan sementara tujuh lagi adalah kes import,” katanya menerusi akaun rasmi beliau di laman Twitter.

Beliau berkata, 167 kes sedang dirawat di Unit Rawatan Rapi (ICU) dengan 81 individu memerlukan alat bantuan pernafasan.

Katanya, Perak mencatat kes harian tertinggi iaitu 494 kes diikuti Selangor (352 kes) dan Sarawak dengan 290 kes.


Hakim beri amaran jangan lantang ulas kes Bella dalam media sosial

Hakim Mahkamah Sesyen Kuala Lumpur memberi amaran kepada orang ramai supaya tidak membuat sebarang komen di media sosial berhubung perbicaraan kes membabitkan remaja sindrom down dikenali sebagai Bella, yang sedang berlangsung ketika ini.

Amaran itu dikeluarkan Hakim Izralizam Sanusi selepas Timbalan Pendakwa Raya (DPP), Nor Azizah Mohamad memaklumkan kepada mahkamah bahawa orang ramai masih membuat hantaran di laman sosial berhubung kes tersebut seperti ‘Justice for Bella’ dan ‘Justice for Bella macam mustahil di dunia ini’.

“Mahkamah akur dengan semua rakyat Malaysia mempunyai hak kebebasan bersuara, namun, mahkamah mengingatkan terdapat undang-undang yang berkuat kuasa yang boleh dikenakan terhadap mana-mana individu yang dikatakan mengeluarkan kenyataan melampau dalam penulisan, hantaran, komen dan sebagainya.

“Apa yang jelas, mahkamah perlu mengingatkan semua, kebebasan bersuara adalah tertakluk kepada undang-undang yang berkaitan termasuk kandungan, menghina mahkamah dan fitnah.

“Oleh itu mahkamah ingin memberi amaran dan ingatan kepada orang ramai terutamanya yang hadir di galeri awam supaya tidak membuat sebarang komen yang berbentuk fitnah, subjudis atau menghina mahkamah.

“Sekiranya berlaku perkara-perkara tersebut, DPP boleh mengambil tindakan yang sewajarnya dengan merujuk kepada individu-individu terbabit secara spesifik yang membuat hantaran yang jelas melanggar undang-undang yang menghina mahkamah atau subjudis,” katanya pada prosiding pada Khamis, seperti dilaporkan Awani.

Izralizam berkata, sedangkan keterangan saksi pun belum selesai termasuk saksi kelima, Yasmin Nahar Mahmood yang tidak hadir pada Khamis kerana tidak sihat, namun sudah ada komen-komen yang melampau.

Menurutnya, perbicaraan masih lagi berjalan dan tertuduh masih belum dibuktikan bersalah.

“Kita masih lagi jauh perjalanan untuk memanggil saksi-sakti selain SP5 (saksi pendakwaan kelima) yang masih dalam pemeriksaan balas.

“Simpan komen-komen yang berbentuk subjudis dan fitnah untuk diri sendiri. Jangan untuk dapat followers, untuk baca tetapi menjejaskan perjalanan kes ini,” tegasnya lagi.

Dalam pada itu, beliau turut memberitahu, mahkamah mengambil maklum kenyataan Baljit Singh, di mana perkara itu turut melihatkan officers of court.

“Kita membuat kerja berdasarkan tanggungjawab masing-masing, DPP membawa kes ini untuk dituduh, peguam mempunyai tanggungjawab membela tetapi berada dalam ruang lingkup undang-undang yang sedia ada.

“Jangan overstep atau melebihi undang-undang. Peguam tertakluk kepada etika, DPP tertakluk kepada undang-undang, publik juga tertakluk kepada undang-undang.

“Saya percaya orang awam dan pihak wartawan boleh memainkan peranan yang penting dengan mengikut kes ini berdasarkan undang-undang sedia ada, jangan membuat komen-komen yang menganggu saksi,” tambahnya.

Justeru, beliau mengarahkan barisan pendakwaan untuk mengambil tindakan pendakwaan ke atas mana-mana individu secara spesifik dengan merujuk kepada kenyataan yang dikeluarkan.

Selain empat peguam yang dilantik oleh TMJ, Ahli Dewan Negara, Senator Datuk Ras Adiba Radzi turut hadir pada prosiding pada Khamis sebagai pemerhati.

Terdahulu, pengasas Rumah Bonda, Siti Bainun Ahd Razali, 30, mengaku tidak bersalah atas dua pertuduhan iaitu mengabai dan menganiaya remaja perempuan berkenaan sehingga menyebabkan mangsa mengalami kecederaan fizikal dan emosi.

Dia didakwa melakukan perbuatan itu di sebuah kondominium di Wangsa Maju, antara Februari dan Jun 2021.

Pertuduhan terhadapnya dilakukan mengikut Seksyen 31(1) (a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.


Polis tahan teman wanita hina Islam dalam kelab

Teman lelaki kepada wanita yang disyaki menghina Islam di sebuah kelab komedi di Taman Tun Dr Ismail ditahan Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman, semalam.

Setiausaha Polis Diraja Malaysia Datuk Noorsiah Mohd Saaduddin dalam kenyataan hari ini berkata lelaki itu direman tiga hari sehingga Rabu (13 Julai) untuk siasatan lanjut, lapor Bernama.

Noorsiah berkata pihaknya akan membuat permohonan sambung reman terhadap wanita yang ditahan pada Sabtu lepas bagi siasatan kes sama susulan tempoh reman akan tamat esok.

Katanya, kertas siasatan berhubung kes itu akan segera dirujuk ke pejabat peguam negara dengan cadangan pertuduhan dan kes disiasat mengikut Seksyen 298A Kanun Keseksaan (atas alasan agama menyebabkan suasana tidak harmoni, perpecahan atau permusuhan, benci-membenci atau niat jahat).

Siasatan juga dilakukan mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan atau perkhidmatan rangkaian, katanya.

Sebelum ini, sebuah video berdurasi 54 saat tular di media sosial memaparkan seorang wanita bertudung dan memakai baju kurung mendakwa dirinya telah menghafaz 15 juzuk al-Quran lalu menanggalkan pakaian yang menutup aurat itu dan hanya meninggalkan pakaian yang mencolok mata serta mengundang pelbagai komen netizen.

Perbuatannya itu telah mendapat sorakan dan gelak tawa dalam kalangan penonton kelab berkenaan.


Kerajaan sanjung tinggi jasa anggota tentera dan polis, kata PM

Kerajaan menghargai segala jerit perih, komitmen dan pengorbanan pahlawan dan perwira negara dalam mempertahankan keamanan, kemakmuran dan kedaulatan negara, kata Perdana Menteri Tan Sri Muhyiddin Yassin.

Sempena sambutan Hari Pahlawan hari ini, beliau merakamkan penghargaan yang tinggi kepada warga Angkatan Tentera Malaysia (ATM) dan Polis Diraja Malaysia (PDRM) atas khidmat bakti yang dicurahkan

Katanya, sumbangan serta khidmat bakti warga ATM dan PDRM, khususnya mereka yang bertugas di barisan hadapan ketika negara berdepan penularan wabak Covid-19 tidak ternilai harganya.

“Dalam kita memerangi pandemik Covid-19, para pahlawan di barisan hadapan keselamatan ini telah membuktikan kesungguhan mereka dalam mempertaruhkan nyawa demi melindungi rakyat Malaysia, sehingga ada di antara mereka turut dijangkiti dan kehilangan nyawa.

“Daripada mengawal sempadan negara kepada sekatan jalanraya, daripada memastikan SOP dipatuhi kepada membantu golongan yang terkesan dengan agihan bakul makanan, daripada membantu menggerak program vaksinasi kepada merawat pesakit Covid-19 yang terjangkiti, para wira dan wirawati barisan hadapan ini sentiasa sederap bersama-sama pahlawan barisan hadapan kesihatan dalam memberikan perkhidmatan kepada rakyat dan negara.

“Kepada mereka yang masih dalam tugasan, terima kasih saya ucapkan. Semoga anda semua diberi kesihatan dan dilindungi daripada segala bahaya serta kemudaratan,” katanya dalam kenyataan hari ini.

Perdana Menteri juga menghargai jasa dan pengorbanan anggota polis dan tentera yang terkorban ketika menjalankan tugas mempertahankan kedaulatan negara.

“Buat ahli keluarga perwira negara yang terkorban semasa bertugas, jasa dan pengorbanan mereka tentunya tidak akan disia-siakan. Semoga roh mereka dicucuri rahmat dan ditempatkan dalam kalangan orang yang beriman dan beramal soleh. Tentunya pengorbanan mereka akan terus dikenang sepanjang zaman.

“Segala jerit perih, komitmen serta pengorbanan para pahlawan dan perwira negara, sama ada dahulu atau sekarang adalah demi mempertahankan keamanan, kemakmuran dan kedaulatan negara. Semoga khidmat bakti dan pengorbanan mereka disanjung tinggi dan diberkati. Insya-Allah,” kata Perdana Menteri.


Ramai bekerja di Selangor datang dari Kelantan dan Terengganu: Shabery

Selangor merupakan sebuah negeri yang maju berbanding negeri lain dan kebanyakan mereka yang berasal dari Kelantan serta Terengganu mencari makan di negeri tersebut, kata Datuk Seri Ahmad Shabery Cheek.

Pengarah Komunikasi Strategik Barisan Nasional (BN) itu berkata penting untuk UMNO-BN membantu Pakatan Harapan (PH) sebagai pemerintah kerajaan negeri Selangor pada Pilihan Raya Negeri (PRN) nanti, malah disebabkan kemajuan dikecapi ramai yang berasal dari Kelantan dan Terengganu bekerja di negeri tersebut.

“Pengundi perlu sedar ada negeri tidak mampu menyediakan peluang pekerjaan kerana ketidakupayaan pemimpin politik mereka untuk mewujudkannya kepada rakyat.

“Kita lihat sebahagian besar orang yang bekerja di sesetengah kawasan di Selangor adalah dari Kelantan dan Terengganu kerana kegagalan kerajaan negeri terbabit gagal menyediakan peluang pekerjaan terutama kepada golongan muda,” katanya dipetik laporan BH.

Shabery terdahulu menghadiri Sesi Penerangan Khas ‘ Road To PRN’ di Dewan Seminar Pejabat UMNO Bahagian Hulu Selangor anjuran Biro Penerangan UMNO bahagian dekat Kuala Kubu Bharu, malam tadi.

Shabery berkata, jika selepas PRN kerajaan negeri tidak seiring dengan Kerajaan Persekutuan sudah tentu ia bakal menyebabkan kerugian kepada Selangor.

“Di samping itu, rakyat atau pengundi di negeri ini juga perlu sedar bahawa sebahagian kemajuan dan pembangunan di negeri ini yang sedang dikecapi adalah diasaskan hasil perjuangan kerajaan BN terdahulu.

“Jadi dalam PRN ini, biarlah BN menjadi penyumbang pembentukan Kerajaan Perpaduan di negeri Selangor supaya pimpinan BN akan terus dapat menyumbang kepada kemakmuran negeri Selangor,” katanya lagi.

Menyentuh dengan kerjasama dengan DAP dalam PRN tidak lama lagi, beliau berkata, BN terutama ahli UMNO perlu ‘move on’ dan jangan sesekali toleh ke belakang kerana boleh menyebabkan hubungan dan kerjasama yang terbina dalam Kerajaan Perpaduan terjejas.

Katanya, kerjasama dengan parti terbabit sejak pembentukan Kerajaan Perpaduan langsung tidak menjejaskan perkara yang membabitkan kepentingan orang Melayu di negara ini.


Isu kapal OPV: TH Heavy Engineering bukan lagi di bawah Tabung Haji

TH Heavy Engineering Bhd (THHE), yang dikaitkan dengan isu kelewatan penghantaran kapal peronda luar pesisir (OPV) milik Agensi Penguatkuasaan Maritim Malaysia, bukan lagi anak syarikat atau syarikat bersekutu Lembaga Tabung Haji (Tabung Haji).

Dalam satu kenyataan pada Sabtu (3 September), Tabung Haji berkata kepentingan agensi itu dalam THHE telah diambil alih sepenuhnya oleh anak syarikat Kementerian Kewangan, Urusharta Jamaah Sdn Bhd (UJSB), pada 2018.

“UJSB ialah syarikat pengurusan aset yang ditugaskan menguruskan aset yang dipindahkan daripada syarikat pelaburan berkaitan kerajaan.

“Pemindahan THHE dilakukan kerana prestasi syarikat yang lemah, dan ia tidak memberikan pulangan yang diharapkan kepada Tabung Haji,” kata kenyataan itu.

Pada Jumaat, media melaporkan Naib Presiden (AMANAH) Datuk Seri Mujahid Yusof Rawa menggesa Jawatankuasa Kira-kira Wang Negara (PAC) menyiasat kelewatan penghantaran OPV bagi mengelak kes seperti yang melibatkan projek kapal tempur pesisir pantai (LCS) Tentera Laut Diraja Malaysia (TLDM) daripada berulang.

Mujahid mendakwa, mengikut kontrak, THHE, syarikat bersekutu Tabung Haji, sepatutnya menghantar tiga OPV secara berperingkat mulai 2020, tetapi itu tidak berlaku sehingga hari ini.

Sementara itu, laporan pada 30 Ogos lalu menyatakan THHE akan dinyahsenarai daripada Pasaran Utama Bursa Malaysia berkuat kuasa Isnin ini (5 September).

Penyahsenaraian itu dibuat selepas Bursa Malaysia menolak rayuan THHE untuk lanjutan masa bagi menyerahkan pelan penyelarasannya kepada pihak berkuasa yang berkaitan untuk kelulusan menurut perenggan 8.04 Keperluan Penyenaraian Pasaran Utama Bursa Malaysia, menurut pembina kapal minyak dan gas dalam pemfailan syarikat dengan Bursa Malaysia.

Apabila dinyahsenarai, syarikat itu akan terus wujud tetapi sebagai entiti tidak tersenarai. Syarikat masih boleh meneruskan operasi dan perniagaannya dan meneruskan penstrukturan semula korporatnya dan pemegang sahamnya masih boleh diberi ganjaran oleh prestasi syarikat.

Bagaimanapun, pemegang saham akan memegang saham yang tidak lagi disebut harga dan didagangkan di Bursa Malaysia.

THHE berkata mereka telah merayu pada 22 Ogos lalu untuk mendapatkan lanjutan masa enam bulan bagi menyerahkan pelan penyusunan semulanya pada 22 Februari 2023.

Sebelum ini, syarikat itu telah menerima beberapa lanjutan sejak ia jatuh ke dalam status PN17 pada April 2017 selepas juruauditnya menyatakan pendapat mengenai penyata kewangan terauditnya bagi tahun kewangan berakhir 31 Disember 2016.

Dalam pemfailan berasingan dengan bursa tempatan, THHE mengalami kerugian bersih sebanyak RM656,000 pada suku kedua berakhir 30 Jun 2022 (2QFY22). Kerugian bersih lebih rendah berbanding RM5.35 juta setahun lalu disebabkan pemulihan yang lebih tinggi daripada penghapusan hutang.

Perolehan suku tahunan, bagaimanapun, menjunam sebanyak 97.8 peratus kepada RM84,000 pada 2QFY22 daripada RM3.83 juta setahun yang lalu, disebabkan aktiviti pembuatan yang lebih rendah dan kebanyakan projek berada di penghujung.

Bagi tempoh enam bulan terkumpul, kerugian bersih THHE meningkat kepada RM6.24 juta daripada RM4.5 juta pada tahun sebelumnya, manakala hasil merosot 91.64 peratus kepada RM478,000 daripada RM5.72 juta setahun sebelumnya.

Sementara itu, syarikat mempunyai komitmen hutang jangka pendek sebanyak RM151.87 juta dan kerugian terkumpul sebanyak RM645.99 juta.

THHE menjangkakan perniagaan pembuatan akan kekal mencabar memandangkan persekitaran persaingan semasa.

Dengan pendedahan dan pengalaman semasa dalam sektor marin, kumpulan itu telah berkembang ke dalam aktiviti pembaikan dan pembinaan kapal. Ia juga merancang untuk menceburi kerja-kerja baik pulih dan penyelenggaraan serta kerja-kerja pembuatan bukan berkaitan minyak dan gas.

Saham THHE telah digantung sejak 10 Disember tahun lepas. Kaunter itu kali terakhir didagangkan pada satu sen.


6 September dengar rayuan Azeez batal 13 pertuduhan

Rayuan bekas Pengerusi Tabung Haji Datuk Seri Abdul Azeez Abdul Rahim terhadap keputusan Mahkamah Tinggi yang menolak permohonannya untuk membatalkan pertuduhan rasuah dan pengubahan wang haram akan didengar di Mahkamah Rayuan pada 6 September.

Memetik Bernama, tarikh rayuan itu disahkan oleh peguamnya Amer Hamzah Arshad, hari ini.

Pengurusan kes berhubung perkara itu didengar hari ini di hadapan Timbalan Pendaftar Mahkamah Rayuan Mohd Khairi Haron.

Pada 12 Mac lalu, Mahkamah Tinggi Kuala Lumpur menolak permohonan  Azeez untuk membatalkan tiga pertuduhan rasuah dan 10 pertuduhan pengubahan wang haram yang dihadapinya.

Hakim Datuk Muhammad Jamil Hussin memutuskan sedemikian selepas mendapati kesemua pertuduhan itu tidak cacat dan berlandaskan peruntukan undang-undang.

Azeez, 54, yang juga Ahli Parlimen Baling, memperoleh perintah dari Mahkamah Tinggi untuk menangguhkan perbicaraan kesnya di Mahkamah Sesyen sementara menunggu keputusan rayuannya di Mahkamah Rayuan untuk membatalkan kesemua pertuduhan itu.

Beliau menghadapi tiga pertuduhan menerima rasuah berjumlah RM5.2 juta berhubung projek jalan raya di Perak dan Kedah.

Selain itu, Azeez juga menghadapi 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.

Beliau dituduh melakukan kesalahan itu di CIMB Bank, Jalan Tun Perak di Kuala Lumpur pada 8 Dis 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018, manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018.

Abang kepada Azeez, Datuk Abdul Latif, yang pada mulanya didakwa atas dua pertuduhan bersubahat dengan adiknya, didakwa menerima RM4 juta sebagai upah membantu syarikat Menuju Asas mendapatkan projek jalan raya secara tender terhad daripada Kementerian Kerja Raya.

Abdul Latif, 63, dilepaskan tanpa dibebaskan pada Februari selepas pihak pendakwaan mengemukakan permohonan.


Wan Ahmad Fayhsal kemuka usul tergempar KWSP di Dewan Rakyat

Ahli Parlimen Perikatan Nasional (PN) Machang, Wan Ahmad Fayhsal Wan Ahmad Kamal berharap ada sinar berhubung pengeluaran Kumpulan Wang Simpanan Pekerja (KWSP) bersasar.

Menurutnya beliau telah menghantar usul tergempar di Dewan Rakyat pagi tadi (31 Mac 2023) supaya Dewan Rakyat membincangkan pengeluaran KWSP bersasar kepada yang benar-benar memerlukan wang simpanan mereka.

“Alhamdulillah saya baru selesai menghantar Usul Tergempar berkenaan pengeluaran KWSP bersasar buat mereka yang benar-benar memerlukan pada jam 9.50 pagi tadi.

“Mengikut Peraturan Mesyuarat, Tuan Yang di-Pertua perlu terima usul ini secara bertulis sebelum jam 10 pagi, 24 jam sebelum ianya boleh dibangkitkan dan dibahas dalam dewan.

“Memandangkan soalan saya berkenaan hal ini tidak dapat dijawab oleh Menteri Kewangan semalam maka ada keperluan ianya disegerakan minggu hadapan kerana hari persidangan hanya berbaki dua hari lagi sebelum tamat sudah sesi Dewan Rakyat kali ini.

“Moga Tuan Yang di-Pertua menerima usul ini untuk dibahaskan memandangkan ianya adalah perkara yang amat mustahak melibatkan kepentingan awam,” katanya.

Dalam usul tergempar di bawah Perkara 18 (1) dan (2) Peraturan-Peraturan Majlis Mesyuarat, Wah Ahmad Fayhsal yang juga Ketua Armada Bersatu Malaysia mencadangkan majlis mesyuarat ditangguhkan bagi merundingkan pengeluaran lanjut simpanan KWSP oleh pencarum bagi kegunaan segera dengan tujuan menampung pelbagai belanja yang mendesak.

Katanya usul itu adalah perkara tertentu bilamana ia terkait dengan dasar kerajaan melalui ucapan dan saranan Perdana Menteri Datuk Seri Anwar Ibrahim untuk pencarum menjadikan nilai simpanan masing-masing sebagai cagaran untuk permohonan pinjaman bank.

“Perkara ini bersifat tertentu setelah mengetahui bahawa rakyat yang mencarum di dalam instrumen tersebut berkeperluan segera untuk menggunakan dana simpanan masing-masing.

“Usul ini berkehendakkan disegerakan memandangkan pelbagai lapisan rakyat telah menyatakan kehendak ini buat suatu tempoh yang mendesak dan bertambahnya jumlah kumpulan rakyat yang tidak dapat menampung belanja kehidupan pada waktu dan ketika ini.

“Usul ini juga turut melibatkan kepentingan ramai kerana terdapat pelbagai reaksi dan keluhan yang dapat disaksikan melalui media sosial dan ucapan rakyat umum,” katanya.

Pada masa sama, Wah Ahmad Fayhsal berkata telah tular seorang individu yang berjalan kaki dari Johor Bahru menuju Istana Negara bagi menyembahkan rayuan berkaitan pengeluaran caruman KWSP kepada Yang di-Pertuan Agong.


Mariupol menyerah kepada Russia

Lebih 250 askar Ukraine yang berlindung di kilang keluli Azovstal di Mariupol meletak senjata dan menyerah diri kepada tentera Russia selepas berminggu-minggu terkepung, mengesahkan penguasaan sepenuhnya Moscow ke atas bandar pelabuhan itu.

Walaupun ketika Kremlin bersiap sedia untuk mengambil alih sepenuhnya Mariupol, ia menghadapi penentangan yang semakin meningkat dalam usahanya untuk menakluki semua wilayah Donbas di timur Ukraine.

Wartawan Reuters melihat bas meninggalkan kilang keluli itu lewat Isnin dalam konvoi diiringi oleh kenderaan perisai Russia. Lima daripadanya tiba di bandar Novoazovsk yang dikuasai Rusia, di mana Moscow berkata mangsa yang cedera akan dirawat.

Apa akan berlaku kepada askar yang menyerah diri itu tidak dapat dipastikan. Kremlin berkata Putin secara peribadi memberi jaminan bahawa banduan akan dilayan mengikut piawaian antarabangsa, dan pegawai Ukraine berkata mereka boleh ditukar dengan tawanan Russia.

Seorang saksi berkata tujuh bas yang membawa askar Ukraine dari Azovstal tiba di penjara yang baharu dibuka semula di bandar Olenivka, berhampiran Donetsk yang dikuasai Russia.

Agensi berita TASS berkata, jawatankuasa Russia merancang untuk menyoal askar, kebanyakannya anggota Batalion Azov, sebagai sebahagian daripada penyiasatan terhadap apa yang Moscow panggil “jenayah rejim Ukraine”.

Peletakan senjata itu membolehkan Moscow mengawal sepenuhnya kawasan pantai Laut Azov dan timur serta selatan Ukraine, walaupun tenteranya berundur dari pinggir Kharkiv di timur laut.

Pada peringkat antarabangsa, Perdana Menteri Sweden Magdalena Andersson berkata Sweden dan Finland pada Rabu akan menyerahkan permohonan masing-masing untuk menyertai pakatan tentera Pertubuhan Perjanjian Atlantik Utara (NATO), meninggalkan dasar berkecuali mereka yang berpanjangan kerana kebimbangan mengenai niat Putin yang lebih luas.

Tindakan mereka akan memperluaskan lagi perikatan Barat yang digunakan Putin sebagai salah satu justifikasi utama untuk apa yang disebutnya sebagai “operasi ketenteraan khas”.

Penawanan sepenuhnya Mariupol adalah kemenangan terbesar Russia sejak pencerobohan 24 Februari lalu. Tetapi bandar pelabuhan itu telah runtuh sepenuhnya, dan Ukraine percaya berpuluh-puluh ribu penduduk setelah dibom oleh Russia selama berbulan-bulan.

Russia berkata sekurang-kurangnya 256 askar Ukraine telah meletak senjata dan menyerah diri, termasuk 51 yang cedera parah. Ukraine berkata 264 askar, termasuk 53 cedera.

Video Kementerian Pertahanan Russia menunjukkan askar Ukraine meninggalkan loji itu, ada yang dibawa menggunakan pengusung, yang lain mengangkat tangan untuk diperiksa oleh tentera Russia. – Reuters


SPRM sudah ambil keterangan menteri pelancongan, wanita China

Suruhanjaya Pencegahan Rasuah Malaysia (SPRM) sudah mengambil keterangan tiga saksi termasuk Menteri Pelancongan, Seni dan Budaya, Datuk Seri Tiong King Sing berkait insiden kekecohan di Lapangan Terbang Antarabangsa Kuala Lumpur (KLIA), baru-baru ini.

Dua lagi saksi merupakan warga China yang dikatakan terlibat.

“Beberapa orang pegawai Jabatan Imigresen yang terlibat akan dipanggil untuk diambil keterangan berhubung perkara itu pada hari ini,” kata sumber, lapor MalaysiaGazette.

Sementara itu, Ketua Pesuruhjaya SPRM, Tan Sri Azam Baki ketika dihubungi mengesahkan perkara tersebut sambil menegaskan  kes berkenaan disiasat dibawah seksyen 16 (a) Akta SPRM 2009.

Beliau mengesa semua pihak untuk tidak membuat sebarang spekulasi dan memberikan masa bagi SPRM melengkapkan siasatan ini.

Semalam, mereka dijadualkan bertemu SPRM untuk membantu siasatan namun media melaporkan kelibat King Sing dan pelancong China yang ‘diselamatkan’ menteri itu tidak kelihatan selepas menanti sejak pagi di ibu pejabat SPRM.

Minggu lalu, menteri itu menarik perhatian selepas membuat kecoh apabila menyerbu masuk ke balai ketibaan antarabangsa untuk ‘menyelamatkan’ seorang pelancong China yang dinafikan daripada memasuki negara ini oleh Jabatan Imigresen Malaysia (JIM).

Malah dalam kenyataannya menjelaskan keadaan itu, Tiong mendakwa pegawai Imigresen di KLIA terlibat aktiviti rasuah.

Sementara itu JIM dalam satu kenyataan sejurus gambar dan berita berkaitan pencerobohan itu tular menegaskan pihak menjalankan siasatan segera berkait kejadian itu.


Pembahagian RM114 juta Najib, UMNO akan jadi seperti cerita Nujum Pak Belalang?

Bekas Perdana Menteri, Datuk Seri Najib Razak pastinya menjadi insan paling gembira Khamis baru-baru ini susulan keputusan Mahkamah Tinggi yang memihak kepada dirinya berhubung kes melucut hak wang bernilai RM114 juta,

Beliau pasti tidak sabar untuk mendapat wang sejumlah itu, bahkan mana-mana individu pasti gembira sekiranya menerima wang sebanyak itu lebih-lebih lagi pada ketika kesulitan hidup semakin menekan semasa krisis pandemik ini.

Keterujaan Najib itu disokong pula dengan kenyataan penuh yakin peguamnya, Tan Sri Muhammad Shafee Abdullah yang mewakili Najib yang berkata akan menghantar surat kepada Peguam Negara (AGC) untuk menuntut wang tersebut dalam tempoh 24 jam.

Shafee juga berkata selepas dikembalikan, terpulang kepada Najib dan UMNO untuk mengambil bahagian masing-masing, bagaimanapun tidak dijelaskan secara terperinci jumlah yang akan dibahagikan antara Najib dan UMNO.

Untuk rekod, sepatutnya tempoh 24 jam itu berakhir pada Jumaat malam dan atas sangkaan baik mungkin surat itu sudah ada atas meja Peguam Negara ketika ini.

Bagaimanapun, tiada kenyataan rasmi daripada UMNO berhubung wang bernilai jutaan ringgit tersebut dikeluarkan dan semakan Agenda Daily di dalam laman portal UMNO-Online setakat 22 Mei 2021 juga tidak ada satu kenyataan berhubung tindakan selanjutnya disuarakan pemimpin UMNO bagi mendapatkan semula wang tersebut.

Presiden UMNO, Datuk Seri Ahmad Zahid Hamidi mahu pun peguam UMNO, Datuk Hafarizam Harun masih tidak mengeluarkan sebarang kenyataan rasmi.

Namun, perkara yang perlu menjadi keutamaan selepas wang tersebut dikembalikan adalah berkaitan pembahagian sama rata.

Kebimbangan kini mungkin akan berlaku seperti adegan perompak dalam filem Nujum Pak Belalang, membahagikan harta rompakan di dalam gua, ‘satu untuk kau, satu untuk aku’ yang akhirnya gagal mencapai persetujuan kerana pembahagian yang tidak adil.

Shafee sendiri berkata terpulang kepada Najib dan UMNO memutuskan dalam soal pembahagian tersebut, persoalannya berapa peratus Najib dapat dan berapa peratus UMNO akan dapat? Semestinya akar umbi UMNO termasuk penyokong parti tertanya-tanya berkenaan hal ini.

Tetapi adakah UMNO sanggup mengambil risiko menuntutnya?

Penganalisis politik Univerisiti Kebangsaan Malaysia (UKM) Prof Madya Dr Salawati Mat Basir berkata, meskipun Najib mempunyai hak untuk menggunakan atau tidak wang RM114 juta yang telah dikembalikan namun sebagai seorang warganegara beliau tidak terlepas daripada tindakan udang-undang Lembaga Hasil Dalam Negeri (LHDN).

“Bila dipulangkan itu… tidak wajar kita mengaitkan nak kata lepas ini kau bayar LHDN yang tertangguh itu tak boleh cakap macam itu, sebab itu hak dia, jadi suka hati dialah nak bayar atau tak isu lain sebab kalau dia tak bayar dia kena akan dikenakan tindakan bawah Akta LHDN,” katanya kepada Agenda Daily.

Dalam pada itu mengulas lanjut berhubung perkara itu, Salawati berkata ‘tiada apa dapat diulas kerana mahkamah sudah membuat keputusan’.

“Bila mahkamah memutuskan untuk dikembalikan kena kembalikan lah, kita tak boleh kata tidak melainkan selepas pendakwa raya mahu membuat rayuan.

“Bagi saya apabila perintah mahkamah keluar wajib dipatuhi dan hakim dalam membuat pertimbangan dan keputusan ia telah melihat semua fakta dan bagi kedua-dua belah pihak jadi saya percaya hakim yang buat keputusan ini bijaksana,” katanya lagi.

Bagaimanapun kegusaran bagi pihak UMNO ketika ini mungkin masalah besar lain yang mungkin dihadapi parti sekali pun berjaya mendapat wang tersebut kembali.

Untuk rekod, pihak pendakwaan dalam hujah bertulis pada 20 Februari lalu mendakwa mendakwa bahawa kenyataan polis yang dirakam dari beberapa pemimpin parti, seperti bekas setiausaha agung Datuk Seri Tengku Adnan Tengku Mansor, dan bendaharinya, Datuk Seri Ahmad Husni Hanadzlah dan Datuk Seri Salleh Said Keruak, menafikan mereka tahu bahawa Najib sepatutnya menyimpan wang berkenaan bagi Pilihan Raya Umum 2014 lalu.

Sekiranya UMNO menuntut bahagiannya daripada RM114 juta tersebut, persoalan akan timbul berapa banyak amaun yang sepatutnya diperoleh dan adakah jumlah tersebut pernah diisytihar dalam penyata tahunan parti?

Risiko yang akan ditanggung mungkin lebih buruk memandangkan sudah dinyatakan secara jelas wang tunai yang tidak dihitung, tidak diverifikasi dan tidak diaudit juga menyalahi pelbagai peruntukan dalam Akta Pertubuhan, ia boleh mengakibatkan UMNO dibatalkan pendaftaran oleh Pendaftar Pertubuhan (ROS).

Segala kemungkinan boleh berlaku daripada adegan Nujum Pak Belalang sehingga lah terkuburnya UMNO kerana wang ringgit dan mungkin juga tidak ada penyelesaian kerana berebutkan harta karun yang tidak tahu siapa tuan sebenarnya.


Jawapan Anwar berhubung meritokrasi dibidas pengguna media sosial

Rata-rata pengguna media sosial mengkritik jawapan diberikan Datuk Seri Anwar Ibrahim terhadap remaja yang dilihat tergamam ketika menanyakan soalan sama ada kerajaan berhasrat untuk menghapuskan sistem kuota.

Malah ramai menyifatkan tindakan Perdana Menteri seperti membuli kepada soalan yang diajukan oleh seorang pelajar yang tidak mengharapkan jawapan politik, menurut laporan MalaysiaNow.

Namun beberapa kritikan pedas hadir daripada aktivis hak asasi manusia dan penulis Tashny Sukumaran, yang berkata tingkah laku Anwar adalah seperti “membuli yang menjijikkan”.

“Adakah PM tidak dapat membezakan antara musuh politik dan pelajar muda? Kerana itulah satu-satunya penjelasan untuk buli yang menjijikkan ini. Tingkah laku sampah,” ciap Tashy, seorang aktivis hak asasi manusia yang sebelum ini bekerja dengan badan pemikir terkemuka Institut Kajian Strategik dan Antarabangsa.

Komennya itu bagaimanapun segera disambut oleh beberapa siri tweet penyokong kerajaan yang membela Anwar sambil mengecam pelajar itu yang bertanyakan soalan sedemikian.

“Hidup ini sukar, ‘suck it and grow’. Soalan-soalan provokasi patut dijawab seperti itu. Dia bukan kanak-kanak lagi!” tulis pengguna Twitter dengan nama Krypto_G yang memaparkan profil pemimpin diktator Korea Utara, Kim Jong Un sambil menunjukkan jari tengah.

“Nak jadi dewasa, kena tanya dan terima jawapan sebagai dewasa,” kata seorang lagi penyokong kerajaan, Kapsterloong.

Pelajar tersebut merupakan individu terakhir yang bertanyakan soalan kepada Anwar semasa sesi dialog di Kolej Matrikulasi Pulau Pinang di Kepala Batas semalam yang merupakan sebahagian daripada siri pertemuan perdana menteri dengan pengundi muda menjelang Pilihan Raya Negeri (PRN) pada 12 Ogos ini.

Sebelum mengemukakan soalan, pelajar tersebut merayu supaya diberi masa untuk memberi penjelasan supaya dia tidak disalah tafsir.

“Sebelum saya bertanya soalan saya, saya ingin menyatakan bahawa saya ingin mengambil masa 1-2 minit untuk bertanyakan soalan dan juga memberi sedikit penjelasan, supaya ia tidak disalahtafsirkan.

“Bilakah sistem kuota akan dimansuhkan dan digantikan dengan sistem meritokrasi? Saya dan kawan-kawan saya, serta kawan-kawan di luar yang tidak dikenali terkesan daripada sistem kuota ini hanya kerana mereka tidak memiliki status Bumiputera,” soalnya.

Anwar secara ringkas menghentikan pertanyaan tersebut sebelum dia cuba menjelaskan, dengan pelajar itu dilihat tergamam pada satu ketika.

Anwar kemudian memberitahu pelajar berkenaan dia sepatutnya mengikuti sesi sebelumnya kerana beliau sudah menjawab soalan yang sama.

“Kalau awak ikut sesi ‘Temu Anwar’… ada orang tanya soalan itu dan saya sudah jawab. Lain kali ikut.”

Anwar kemudiannya menjawab soalan tersebut selama kira-kira 10 minit, sambil mengkritik pelajar itu kerana tidak berlaku adil kepada Bumiputera di sekolah terpencil.

Katanya, daripada menyentuh sistem kuota, di mana kumpulan Bumiputera diutamakan untuk kemasukan ke universiti awam, pelajar itu sepatutnya hanya menunjukkan kes-kes tertentu bukan Melayu dinafikan kemasukan supaya kerajaan dapat meneliti mereka.

Pelajar itu beberapa kali cuba memberi penjelasan, tetapi dicantas berulang kali oleh perdana menteri, yang disambut dengan tepukan.

Anwar kemudian mengakhiri jawapannya dengan mengatakan bahawa memansuhkan sistem kuota akan menyebabkan beliau kalah dalam pilihan raya.

Cara Anwar menangani soalan pelajar itu mencetuskan gelombang kritikan di media sosial.

Mediha berkata tingkah laku itu “cukup mengecewakan”.

“Setiap kali orang dewasa bercakap dengan seorang kanak-kanak dengan cara merendahkannya, ia akan melemahkan keyakinan mereka dan memalukan mereka, saya benar-benar hilang rasa hormat,” tulisnya di Twitter.

Seorang lagi pengguna Twitter menggunakan nama @housefly111 berkata: “Cara beliau potong kata-kata pelajar itu adalah cara lama sama seperti seorang bos. Hanya komunikasi sehala.”

Pengguna @ede_421 memuji pelajar itu kerana menyedari soalannya “sensitif”.

“Dia betul-betul tahu tentang Q seperti ini yang diketepikan kerana kononnya mengganggu sensitiviti majoriti. Daripada menerangkan perkara ini, PM sebaliknya memilih untuk menghina budak sekolah.”

Burhan dalam pada itu mempersoalkan cubaan Anwar ‘membunuh’ soalan pelajar tersebut dengan memperkatakan tentang pelajar Melayu dan Dayak yang miskin.

“Kecewa sungguh bila PM sendiri senjatakan hujah meritokrasi balik dekat dia. Seiring dengan pelajar Dayak dan Melayu yang miskin, kena angkat sekali lah pelajar India yang susah. That’s her point. That’s the justice she wants (Itu matlamatnya. Itu keadilan yang dia mahukan),” tambahnya.

Dalam pada itu, Nadhirah Ali membidas Anwar kerana mengaitkan soalan itu dengan kelangsungan politiknya.

“Jadi, reformasi bukan tentang membuat perubahan progresif? Hanya janji kosong sebagai cara untuk memenangi pilihan raya.”

Pengguna lain mengaitkan insiden itu dengan keputusan Anwar meletakkan Najwan Halimi dari PKR meskipun dikecam oleh kaum India.

“Bukankah salah seorang calon PH mempersendakan dan menggunakan kata-kata kesat terhadap kaum lain seperti ‘Indian Estet’ baru-baru ini?” kata seorang pengguna bernama Jedimaster.

“Jika kita semak Manifesto PRU (14 & 15) PH sebelum ini, kita akan melihat banyak janji Reformasi adalah satu penipuan!”

Malah, ada yang berkata walaupun mereka bersetuju dengan penjelasan Anwar, namun tingkah lakunya tidak sesuai untuk seorang pemimpin dalam menangani soalan daripada generasi muda.

“Apa yang Anwar terangkan itu ada banyak betulnya tapi jangan la potong soalan dia. Dengarlah dulu, biar dia habiskan dan baru jawab. Ni belum apa-apa dah potong, not proper (tak wajar) la. Lagipun bagus dia berani bertanya, patut digalakkan bukan disergah macam tu,” tulis blueocean di Twitter.

Seorang penyokong Muda menulis tweet: “Cara menjawab seolah-olah merendahkan pemikiran seorang pelajar yang dengan ikhlas bertanya. Bagaimana pula dengan pelajar Cina dan India yang miskin dan kurang berkemampuan… Mana justice untuk mereka ini? Dulu cakap semua kaum anak dia. Sekarang jawab lain,” kata Izdham Zainal.

Bagi Hamirudin, insiden itu menunjukkan perbezaan ketara antara Anwar dan seterunya dulu, Tun Dr Mahathir Mohamad.

“Aku tak pernah dengar Tun cakap marah-marah. Tun jenis orang yang ‘cool’,” katanya merujuk kepada bekas perdana menteri itu.


Rizab antarabangsa BNM naik

Rizab antarabangsa Bank Negara Malaysia (BNM) berjumlah AS$107.0 bilion setakat 15 Julai, 2022, lapor bank pusat itu hari ini.

Kedudukan rizab itu adalah memadai bagi membiayai 5.7 bulan import barangan dan perkhidmatan dan 1.1 kali jumlah hutang luar negara jangka pendek, kata bank pusat itu dalam satu kenyataan hari ini.

BNM berkata komponen utama rizab antarabangsa ialah rizab mata wang asing (US$94.6 bilion), kedudukan rizab Tabung Kewangan Antarabangsa (IMF) (US$1.3 bilion), Hak Pengeluaran Khas (SDR) (US$5.7 bilion), emas (US$2.3 bilion) dan aset rizab lain (US$3.1 bilion).

Aset itu merangkumi emas, pertukaran mata wang asing dan dan rizab-rizab lain termasuk SDR (RM471.04 bilion), kertas kerajaan Malaysia (RM12.12 bilion), pinjaman dan pendahuluan (RM23.65 bilion), tanah dan bangunan (RM4.14 bilion) dan aset lain (RM29 bilion).

Sementara itu, modal dan liabiliti terdiri daripada modal berbayar (RM100 juta), rizab (RM161.23 bilion), mata wang dalam edaran (RM159.71 bilion), deposit oleh institusi kewangan (RM161.42 bilion), deposit kerajaan persekutuan (RM7.99 bilion), deposit lain (RM12.15 bilion), kertas Bank Negara (RM5.76 bilion), peruntukan SDR (RM28.25 bilion) dan liabiliti-liabiliti lain (RM3.33 bilion). – Bernama


Najib, Zahid ketepi amaran bekas Panglima TLDM isu LCS: Mat Sabu

Bekas Menteri Pertahanan Mohamad Sabu dan bekas timbalannya Liew Chin Tong hari ini menggesa Putrajaya mengadakan sidang Parlimen khas untuk membahaskan laporan Jawatankuasa Kira-kira Wang Negara (PAC) berhubung perolehan Kapal Tempur Pesisir Pantai (LCS) Tentera Laut Diraja Malaysia (TLDM).

Kedua-duanya dalam satu kenyataan bersama berkata Menteri Pertahanan Datuk Seri Hishammuddin Hussein dan Menteri Kewangan Datuk Seri Tengku Zafrul Abdul Aziz perlu ditugaskan untuk menjawab perkara itu di Parlimen.

“Kita harap Perdana Menteri Datuk Seri Ismail Sabri Yaakob akan memperuntukkan satu hari pada awal September untuk membahaskan perkara ini supaya kita dapat mencari jalan penyelesaian berhubung perolehan itu.

“Kami juga akan menulis surat kepada Yang Dipertua Dewan Negara Tan Sri Rais Yatim untuk menarik perhatian beliau dalam menugaskan satu hari semasa persidangan dari 8 hingga 16 Ogos untuk perbahasan laporan PAC kerana persidangan Parlimen akan berakhir hari ini,” kata mereka.

Laporan berhubung perolehan kapal itu dibentangkan di Parlimen hari ini.

Kedua-dua mereka berkata perolehan enam LCS yang dijalankan secara rundingan terus dengan nilai kontrak RM9.128 bilion merupakan perolehan terbesar dalam sejarah Kementerian Pertahanan dan juga antara projek terbesar kerajaan Malaysia.

“Kontrak perolehan LCS yang bermula dari 3 Oktober 2013 hingga 2 Oktober 2023 bertujuan meningkatkan keupayaan TLDM. Namun sehingga hari ini tiada LCS yang disiapkan,” tambah mereka.

Ketika Mohamad Sabu menjadi menteri pertahanan, mereka berkata Jawatankuasa Siasatan Khas bagi Tadbir Urus, Perolehan dan Kewangan Kerajaan (JKSTUPKK) yang diketuai oleh Tan Sri Ambrin Buang telah ditubuhkan pada Mei 2018 untuk menyiasat projek yang mencurigakan – tetapi gagal selepas pentadbirannya tamat.

Kedua-duanya turut menyokong cadangan Jawatankuasa Kira-Kira Wang Negara (PAC) untuk menyahklasifikasi laporan perolehan enam LCS dan juga laporan audit forensik projek LCS oleh Boustead Naval Shipyard (BNS).

Mereka menegaskan bahawa BNS melantik syarikat audit forensik, Alliance IFA pada 2019 untuk menjalankan audit forensik dalam usaha mengenal pasti sama ada terdapat kebocoran, penyelewengan dan salah guna kuasa dalam perolehan LCS.

Mereka juga berkata surat kepada bekas Panglima Tentera Laut itu juga harus didedahkan.

“Laksamana Tan Sri Abdul Aziz Jaafar merupakan Panglima Tentera Laut mulai 1 April 2008 sehingga 17 November 2015. Dalam prosiding PAC, beliau memaklumkan telah mengemukakan sekurang-kurangnya 10 surat teguran, surat tidak puas hati dan surat untuk memaklumkan jawatan TLDM kepada ketua setiausaha kerajaan, lima surat kepada menteri, satu surat kepada ketua setiausaha Perbendaharaan, satu surat kepada ketua setiausaha kementerian, dan dua surat kepada perdana menteri.

“Surat-surat itu dihantar kerana beliau mendapati terdapat sesuatu yang luar biasa berlaku dalam proses perolehan di mana perolehan dilakukan oleh kerajaan bagi pihak TLDM sebagai pengguna, tetapi kuasa penuh diberikan kepada BNS,” katanya.

Mereka berkata bekas Perdana Menteri Datuk Seri Najib Razak dan bekas Menteri Pertahanan Datuk Seri Ahmad Zahid Hamidi sama sekali tidak mengendahkan amaran yang dibangkitkan oleh Abdul Aziz mengenai perolehan LCS.

Mereka juga terkejut dengan cadangan yang dibuat oleh syarikat BNS pada Jun 2021 mengenai kontrak atau buku pesanan dengan nilai RM53 bilion daripada kerajaan bagi tujuan mendapatkan pinjaman melalui sukuk (bon) berjumlah RM4 bilion untuk memulihkan projek LCS.

“Cadangan buku tempahan RM53 bilion daripada Kerajaan adalah untuk kerja-kerja Penyelenggaraan, Pembaikan dan Baik pulih untuk tempoh 30 tahun.

“Cadangan untuk BNS diberikan buku pesanan bernilai RM53 bilion untuk tempoh 30 tahun adalah tidak rasional,” kata mereka.

Mereka menambah bahawa pengumuman Hishamnudin mengenai meneruskan projek LCS pada 20 April tidak dimaklumkan kepada sesiapa termasuk PAC, mengenai butiran peruntukan dana dan had masa.

Terdahulu, PAC mendedahkan tiada sebuah pun Kapal Tempur Pesisir Pantai (LCS) Tentera Laut Diraja Malaysia (TLDM) yang disiapkan walaupun kerajaan telah membayar sejumlah RM6.083 bilion untuk projek itu.

Pengerusi PAC Wong Kah Woh berkata kontrak projek itu diberikan kerajaan kepada syarikat Boustead Naval Shipyard Sdn Bhd (BNS) untuk membina lima LCS.

Isu berkaitan LCS semakin menarik apabila pada Januari lalu, Suruhanjaya Pencegahan Rasuah Malaysia (SPRM) dilaporkan menahan dua ketua pegawai eksekutif (CEO) sebuah syarikat susulan penemuan petunjuk baharu dalam siasatan ke atas kontrak perolehan enam LCS oleh Bousted Naval Shipyard Sdn Bhd (BNS).

Laporan yang disahkan Ketua Pesuruhjaya SPRM Tan Sri Azam Baki itu menyatakan individu yang masing-masing berusia 49 dan 79 tahun adalah CEO syarikat yang terlibat dalam projek tersebut dan ditahan ketika hadir memberi keterangan di Ibu Pejabat SPRM di Putrajaya pada 24 Januari.

Kedua-dua individu terbabit disyaki melakukan penyelewengan dan menerima rasuah menerusi pembayaran yang dibuat kepada tiga syarikat di luar negara.

Salah seorang daripada mereka juga disyaki menerima rasuah daripada subkontraktor yang dilantik bagi mengendalikan projek tersebut, menurut sumber yang mengetahui perkara itu.

Sumber itu berkata siasatan kes tersebut tertumpu kepada kesalahan mengikut Seksyen 16 Akta SPRM 2009 kerana menerima rasuah dan Seksyen 409 Kanun Keseksaan kerana pecah amanah.

Pada 21 November lalu, Presiden Persatuan Veteran Tentera Laut Diraja Malaysia (PVTLDM), Laksamana Pertama (B) Mohamad Imran Abd Hamid, membuat laporan kepada SPRM berhubung projek pembinaan enam kapal LCS yang gagal diserahkan mengikut jadual.

Projek bernilai RM9.128 bilion itu dianugerahkan kepada BNS oleh kerajaan melalui Kementerian Pertahanan dengan RM6 bilion sudah dibayar bagi tujuan pembinaan keenam-enam kapal tersebut secara serentak.

Untuk rekod, enam LCS kelas Frigat akan dilengkapi peralatan dan sistem untuk peperangan empat dimensi antaranya sistem Surface to Air Missile (SAM), Surface to Surface Missile (SSM), Medium Caliber Gun (MCG), Small Caliber Gun (SCG), Towed Array Sonar (TAS), Torpedo dan juga Decoy Launching System (DLS) yang canggih.

Selain itu, LCS yang diperolehi ini mempunyai reka bentuk stealth yang moden dan bakal memenuhi keupayaan pertahanan abad ke-21. Perolehan ini akan turut mengukuhkan TLDM sebagai sebuah angkatan laut yang kredibel di rantau Asia Tenggara dan antarabangsa.


Surat Saifuddin Nasution minta pemilihan PKR dibatal akan didedah: Hamzah

Bagi membuktikan kebenaran berhubung isu permohonan membatalkan keputusan pemilihan PKR tahun lepas, Datuk Seri Hamzah Zainudin akan mendedahkan kandungan surat tersebut.

Ketua Pembangkang itu berkata surat yang dihantar Setiausaha Agung PKR, Datuk Seri Saifuddin Nasution Ismail sebelum ini kepadanya akan didedahkan sepanjang kempen Pilihan Raya Negeri (PRN) di Kedah nanti.

“Itu tunggu. Saya katakan bersiri.

“Saya cakap dengan orang Kedah bahawa saya akan turun kembali ke Kedah dan saya akan tunjuk apa dia bagi kat saya,” katanya dipetik laporan Malaysiakini.

Bekas Menteri Dalam Negeri itu mempertahankan dakwaannya sebelum ini berhubung surat yang dihantar oleh Saifuddin Nasution sebelum ini.

Terdahulu, Hamzah melancarkan pelancaran jentera pilihan raya Perikatan Nasional (PN) Permatang dan Sungai Burong.

Untuk rekod, semasa program di Sik, Kedah minggu lepas, Hamzah mendakwa Saifuddin Nasution memintanya membatalkan keputusan pemilihan PKR tahun lalu.

Hal itu didakwa berlaku selepas Saifuddin Nasution tewas kepada Rafizi Ramli dalam pertandingan Timbalan Presiden PKR.


PAC persoal laporan bercanggah Mindef, BHIC isu kapal LCS TLDM

Jawatankuasa Kira-kira Wang Negara (PAC) telah meminta Kementerian Pertahanan (Mindef) mendapatkan penjelasan penuh daripada Boustead Heavy Industries Corporation (BHIC), syarikat yang diberikan kontrak kerajaan untuk membina enam kapal tempur pesisir pantai (LCS) untuk Tentera Laut Diraja Malaysia (TLDM).

Pengerusi PAC Wong Kah Woh berkata ketika ini terdapat dua kenyataan bercanggah oleh BHIC dan Mindef mengenai projek LCS dan terdapat bahagian yang telah disunting dalam laporan audit forensik mengenai perjanjian perolehan yang diterima sebelum ini.

“Pada sesi sebelum ini, BHIC menjelaskan syarikat menerima laporan forensik yang telah disunting daripada Mindef sebelum diserahkan kepada sekretariat PAC untuk dimuat naik di laman web PAC.

“Bagaimanapun, Ketua Setiausaha Kementerian Pertahanan, Datuk Seri Muez Abd Aziz semalam, telah menyatakan kepada PAC bahawa Mindef tidak pernah menerima laporan daripada BHIC dan tidak terlibat dalam sebahagian redaksi laporan forensik.

“Jadi, ada dua kenyataan yang bercanggah antara kementerian dan BHIS.

“PAC dengan ini meminta Mindef mendapatkan penjelasan daripada BHIC dan mengemukakan ulasan kepada PAC mengenai apa yang sebenarnya berlaku,” kata Wong pada sidang media di Parlimen hari ini (6 Oktober 2022) selepas mempengerusikan sesi PAC.

Prosiding selama dua jam semalam adalah bagi pembentangan tindakan yang diambil terhadap tujuh syor yang dinyatakan dalam Laporan PAC berhubung perolehan LCS.

Ia turut dihadiri Timbalan Ketua Setiausaha Perbendaharaan (Pengurusan) Kementerian Kewangan, Datin Rashidah Mohd Sies dan wakil Tentera Laut Diraja Malaysia (TLDM).

Laporan Pengauditan Forensik Kapal LCS oleh BHIC, syarikat pembina LCS, dinyahklasifikasikan pada Ogos lalu, namun terdapat bahagian yang dipadam atau dihitamkan dalam laporan itu.

Selain itu, Laporan Pengauditan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) oleh Jabatan Perdana Menteri dan Kementerian Pertahanan turut berdepan isu sama.

Justeru, Kah Woh berkata, PAC meminta Kementerian Pertahanan mendapatkan penjelasan daripada BHIC dan mengemukakan ulasan kepada jawatankuasa itu mengenai apa yang sebenarnya berlaku.

“PAC mahu mengetahui sama ada BHIC pernah menyerahkan sesalinan laporan forensik penuh kepada kementerian dan (jika ada), siapa yang mengarahkan sebahagian pemadaman itu.

“Mengenai Laporan JKSTUPKK yang ada sebahagian maklumatnya juga dipadam, kita difahamkan ia adalah atas nasihat Jabatan Peguam Negara, yang merangkumi nama pemegang saham dan pengarah syarikat serta bank yang memberi pinjaman atau kemudahan kewangan.

“PAC berpandangan, khasnya mengenai maklumat nama pengarah dan pemegang saham, ia adalah maklumat terbuka yang boleh dibeli daripada Suruhanjaya Syarikat Malaysia (SMM), justeru tiada keperluan untuk memadamnya,” katanya.

Kah Woh berkata, PAC juga tidak berpuas hati dan tidak menerima penjelasan daripada Jabatan Peguam Negara mengenai alasan keperluan pemadaman itu.

“PAC menegaskan syor jawatankuasa ini supaya laporan berkenaan dinyahklasifikasi sepenuhnya dan Kabinet harus memberikan arahan sedemikian,” katanya.


150,000 permohonan status warganegara sudah diterima KDN: Saifuddin

Kementerian Dalam Negeri (KDN) setakat ini telah menerima sebanyak 150,000 permohonan untuk mendapatkan status kewarganegaraan termasuk kes kanak-kanak tanpa negara, kata Menterinya, Datuk Seri Saifuddin Nasution Ismail.

Beliau berkata daripada jumlah tersebut, kementeriannya telah membuat keputusan sama ada diluluskan atau ditolak terhadap 5,700 permohonan sejak Januari lalu dengan menetapkan sasaran menyelesaikan sekurang-kurangnya 10,000 permohonan pada tahun ini, menurut laporan Bernama.

Menurutnya, antara faktor menyebabkan permohonan ditolak ialah pemohon tidak pernah tinggal di negara ini, tiada komitmen untuk tinggal di sini dan gagal memenuhi semua prasyarat keperluan dokumentasi lengkap.

“Maksudnya dalam pertimbangan permohonan isu kewarganegaraan ini, semua prasyarat keperluan dokumentasi digariskan dengan jelas dalam Perlembagaan Persekutuan, bukan sebarang akta, jadi kami di KDN perlu mematuhi dengan semua syarat-syarat itu,” katanya.

Beliau berkata demikian ketika ditemui pemberita selepas Majlis Penerapan Nilai Murni dan Iftar KDN Madani di Ibu Pejabat Polis Kontinjen Terengganu, di sini, malam ini.

Dalam perkembangan lain, Saifuddin berkata penggodam laman sesawang rasmi Jabatan Imigresen Malaysia (JIM) masih belum dikenal pasti.

“Hanya muka hadapan laman sesawang sahaja (ditukar)… Keseluruhan kandungan laman sesawang tidak terusik, kandungan lain tidak terjejas,” katanya.

Semalam, JIM mengesahkan bahawa laman sesawang rasmi agensi itu digodam oleh pihak menggelarkan dirinya sebagai ‘CaptainSmok3r’.

Ketua Pengarah Imigresen, Datuk Ruslin Jusoh, berkata serangan siber itu berbentuk ‘defacement’ dan mengakibatkan muka hadapan laman sesawang JIM ditukar kepada paparan imej lain.


Undi18 kecam UMNO labelkan pengundi muda ‘tak matang’

UMNO sepatutnya menilai semula mengapa orang ramai menolak parti itu pada Pilihan Raya Umum Ke-15 (PRU-15), bukannya menyalahkan populasi pengundi kali pertama berusia 18 hingga 20 tahun, kata Persatuan Pengundi Muda (Undi18).

Menafikan dakwaan perwakilan UMNO Bahagian Jerai Datuk Norma Awang bahawa pengundi berusia 18 tahun ‘basah di belakang telinga’ apabila tiba kepada pemahaman mereka tentang politik, Undi18 berkata dakwaannya “bukan sahaja tidak berasas tetapi juga dianggap berat sebelah”, hanya kerana keputusan pilihan raya tidak memihak kepada parti itu.

“Sebaliknya, mereka (UMNO) perlu bermuhasabah dengan menilai semula punca penolakan rakyat serta mencari formula terbaharu dalam menarik sokongan golongan ini bukannya menuding jari kepada mereka,” kata kumpulan itu dalam satu kenyataan hari ini (13 Januari 2023).

Undi18 mengulas kenyataan Norma yang membahas ucapan dasar presiden pada Perhimpunan Agung UMNO (PAU) 2022 di Pusat Dagangan Dunia di ibu negara semalam, sambil menggesa had usia mengundi dinaikkan semula kepada 23 tahun.

Kumpulan itu berkata pengundi dalam kumpulan umur 18 hingga 20 tahun hanya membentuk 3.2 peratus atau 676,070 orang daripada jumlah lebih 21 juta pengundi berdaftar.

Undi18 juga mengatakan bahawa setiap parti politik harus meraikan demokrasi dan penyertaan lebih banyak segmen masyarakat dengan meluaskan skop, bukan dengan mengurangkan lagi penglibatan individu dalam demokrasi.

Usaha untuk mendidik pengundi mengenai demokrasi juga perlu dilakukan lebih awal, terutama untuk semua pengundi kali pertama, tambahnya.

“Anak muda hari ini lebih terbuka dan fleksibel dalam membuat pertimbangan. Maka ruang dan peluang dalam demokrasi perlu diberikan kepada mereka.

“Hal ini demikian kerana isu kematangan seseorang bukanlah bergantung kepada usia sahaja kerana hari ini telah terbukti ramai anak muda tempatan yang telah menempa nama di persana dunia dalam pelbagai bidang,” kata kumpulan itu lagi.

Semalam, Norma turut berkata pengundi 18 tahun mempunyai tahap kematangan dan pemahaman yang mentah mengenai pilihan raya, pengundian, sistem demokrasi dan implikasi pengundian terhadap pembentukan dan dasar kerajaan.


Saksi beritahu cam suara Najib tanya AS$2.3 bilion pelaburan 1MDB

Suara bekas Perdana Menteri Datuk Seri Najib Razak dapat dikenali dengan serta-merta apabila beliau membuat panggilan telefon pada 2014 untuk memeriksa ‘pelaburan’ AS$2.3 bilion 1Malaysia Development Berhad (1MDB), beritahu seorang bekas jurubank Singapura kepada Mahkamah Tinggi Kuala Lumpur, hari ini (1 Mac 2023).

Kevin Michael Swampillai, warga Malaysia berusia 58 tahun yang sebelum ini merupakan ketua perkhidmatan pengurusan kekayaan BSI Bank Singapura, memberitahu mengenai panggilan itu pada 2014 yang dibuat atas permintaan Najib.

Swampillai buat kali pertama hari ini menjadi saksi pendakwaan ke-44 dalam perbicaraan Najib berkaitan RM2.28 bilion dana 1MDB – yang dikatakan telah memasuki akaun bank peribadi bekas Presiden UMNO itu.

Ditanya oleh Timbalan Pendakwa Raya Mohamad Mustaffa P Kunyalam bagaimana dia dapat mengenal pasti suara Najib dalam panggilan telefon itu, Swampillai berkata: “Saya mendengar Datuk Seri Najib di televisyen banyak kali, jadi dia mempunyai suara yang tersendiri, jadi apabila dia bercakap dalam perbualan itu saya serta-merta mengenali suara itu.”

Menurut Swampillai, Pengurus Perhubungan BSI Singapura, Yak Yew Chee telah memberitahunya dan pegawai bawahannya Yeo Jiawei bahawa Najib mahu berbual cepat dengan pengurus dana Bridge Funds yang menguruskan pelaburan luar negara 1MDB yang dikatakan berjumlah AS$2.3 bilion.

Swampillai berkata dia dan Yeo kemudian mengatur panggilan telefon dengan wakil pengurus dana Lobo Lee pada tarikh yang diberikan oleh Yew Chee.

“Ada alasan yang tidak jelas diberikan kepada kami untuk panggilan yang diminta oleh Najib ini. Selepas beberapa soalan oleh saya sendiri, saya mendapat tahu daripada Yew Chee bahawa Najib ingin bertanya kepada Lobo beberapa soalan mengenai penilaian Bridge Funds.

“Saya tidak ingat tarikh sebenar panggilan itu tetapi pada 2014. Saya dan Yeo menghadiri panggilan itu semata-mata untuk memperkenalkan Lobo kepada Najib.

“Sambungan panggilan adalah teruk kerana Najib sedang menelefon dari luar negara di suatu tempat dan Lobo berada dalam feri ke Macau… jadi terdapat gangguan statik berterusan semasa panggilan supaya kedua-dua pihak tidak mendengar antara satu sama lain dengan baik,” katanya.

Semasa perbicaraan berlangsung, Mahkamah Tinggi telah mendengar bahawa pelaburan AS$2.3 bilion oleh 1MDB sebenarnya tidak bernilai dan pelaburan palsu.

Hari ini, Swampillai berkata penglibatannya dalam anak syarikat 1MDB Cayman Islands, Brazen Sky Limited, pelaburan berjumlah AS$2.3 bilion dalam Bridge Funds dikurangkan secara beransur-ansur dari 2013 dan seterusnya, manakala Yeo mengambil peranan yang lebih menonjol untuk BSI Singapura.

“Secara berkesan saya telah diketepikan dan dikeluarkan daripada aliran maklumat kerana Jho Low mula menimbulkan kebimbangan mengenai kebocoran memandangkan maklumat yang mula muncul di media pada masa itu. Saya disyaki menjadi punca potensi kebocoran ini dan oleh itu diketepikan,” katanya.

Beliau berkongsi pemerhatiannya bahawa Low Taek Jho – atau Jho Low yang menggembar-gemburkan dirinya sebagai penasihat Najib – yang telah memberikan “lampu hijau” untuk pelaburan Brazen Sky berjumlah AS$2.3 bilion kepada Bridge Funds, sambil menyatakan bahawa dia telah memerhati kakitangan 1MDB, Jasmine Loo dan Terence Geh perlu merujuk kepada Low sebagai “pihak berkuasa lebih tinggi” dan mereka melaksanakan keputusannya.

Walaupun selepas diketepikan, Swampillai berkata beliau sedar bahawa Brazen Sky sebenarnya tidak memperoleh “pulangan atau keuntungan yang sah” daripada pelaburan yang dikatakan bernilai AS$2.318 bilion dalam Bridge Funds.

Katanya beliau kemudian mendapat tahu bahawa pengurus dana yang berpangkalan di Hong Kong, Bridge Partners International Investment Limited telah mengambil pelbagai langkah untuk memberi gambaran palsu bahawa pelaburan itu menjana dividen atau keuntungan.

Menurutnya sebuah syarikat bernama Affinity Partners telah menyediakan wang tunai untuk menyokong pembayaran dividen AS$198 juta pada September 2013 kepada Brazen Sky, apabila tiada keuntungan yang dijana oleh pelaburan yang dikatakan bernilai AS$2.3 bilion itu.

Bagi penebusan separa AS$1.39 bilion pelaburan AS$2.3 bilion antara September dan November 2014 oleh Brazen Sky, Swampillai berkata beliau kemudiannya mendapati bahawa ini adalah wang yang dikitar semula antara Bridge Funds, dana fidusiari dan firma palsu yang dimodelkan firma Aabar PJS Abu Dhabi untuk mencipta jumlah penebusan separa ini.

Najib, yang juga bekas menteri kewangan, berdepan empat pertuduhan salah guna kuasa dan 21 pertuduhan pengubahan wang haram membabitkan RM2.28 bilion daripada dana 1MDB.

Bagi empat pertuduhan salah guna kuasa, bekas Ahli Parlimen Pekan itu didakwa melakukan kesalahan itu di AmIslamic Bank Bhd cawangan Jalan Raja Chulan di Bukit Ceylon, Kuala Lumpur, antara 24 Februari 2011 dan 19 Disember 2014.

Bagi 21 pertuduhan pengubahan wang haram, tertuduh dididakwa melakukan kesalahan itu di bank yang sama antara 22 Mac 2013 dan 30 Ogos 2013.

Perbicaraan 1MDB Najib di hadapan hakim Datuk Collin Lawrence Sequerah disambung esok, dengan Swampillai dijangka terus memberi keterangan.